ועדת המשנה לכוח אדם ולמשאב האנושי בצה”ל, כנסת 20, פרוטוקול מספר 34, 2017-07-04 14:00

אמיר אוחנה: אנחנו פותחים את הדיון בוועדת המשנה לכוח-אדם בצה"ל בעניין ההסתה והאלימות והטיפול המערכתי בה נגד החיילים החרדים.

אמיר אוחנה: זה דיון פתוח על-פי סעיף 122ב.

אמיר אוחנה: אנחנו לא מקיימים את הדיון הזה בפעם הראשונה, זה למעשה דיון המשך.

אמיר אוחנה: אנחנו מבצעים מעקב אחרי הפעולות שמבוצעות על-ידי שלטונות המדינה, הצבא והמערכות השונות.

אמיר אוחנה: לצערי הרב אנחנו לא יכולים להגיד שאנחנו רואים שינויים דרמטיים, למעט פן אחד שאני כן חייב להגיד, המשטרה.

אמיר אוחנה: המשטרה העלתה הילוך בנושא הזה, ובזמן האחרון אנחנו רואים פעילויות נחרצות משמעותיות.

אמיר אוחנה: אני רוצה להודות להם על זה ולשבח אותם על זה.

אמיר אוחנה: עדיין הפרשנות הנהוגה בפרקליטות כלפי המונח הסתה לאלימות היא פרשנות מצמצמת מדי, באופן שלא מאפשר למשטרה ולנו להיאבק נכון וחזק בתופעה הזאת.

אמיר אוחנה: אבל אני רוצה לומר דבר נוסף.

אמיר אוחנה: נמצאים כאן נציגים מסיעות רבות מהבית.

אמיר אוחנה: נמצאים כאן חברי המטה החרדי בליכוד, ראש המטה יעקב וידר.

אמיר אוחנה: לא נמצאים כאן נציגי המפלגה שבעיני צריכה הכי להיות כאן, ואני דווקא לא מתכוון לש"ס.

אמיר אוחנה: אני רוצה לומר לשבחם של חברי ש"ס, רובם שירתו בצה"ל, וחלקם גם מתבטאים נגד האלימות.

אמיר אוחנה: חבר הכנסת יעקב מרגי הוא דוגמה טובה לכך, וכנראה שהוא יצטרף אלינו בהמשך הדיון הזה.

אמיר אוחנה: אבל הדם שיישפך – ואני רוצה שלא תהיה מחלוקת, שלא יהיו ספקות, יישפך דם, הסתה לאלימות מובילה לאלימות, אנחנו נגיע לשם, לצערי הרב, אם לא נעצור את זה – הדם שיישפך הוא על ידיו של השר יעקב ליצמן, שממאן להתבטא, שממאן להגיע.

אמיר אוחנה: אני יודע מה הוא אומר, הוא אומר: זה לא אנשים שמצביעים, זה מיעוט קטן.

אמיר אוחנה: הוא צודק, זה מיעוט קטן שלא מעיד על הקהילה החרדית בכללותה.

אמיר אוחנה: החברה החרדית מגנה את הדברים הללו.

אמיר אוחנה: אבל אם הרוב יישאר רוב שקט ורוב דומם, אז המיעוט האלים הזה יפרח ויפריח מתוכו גם זרעים רקובים של אלימות, שאנחנו נראה אותה.

אמיר אוחנה: את הדבר הזה צריך לעצור.

אמיר אוחנה: אני קורא לכל רשויות המדינה, אני קורא לפרקליטות להעניק פרשנות מצמצמת פחות למונח הסתה לאלימות.

אמיר אוחנה: אני קורא למשטרה להמשיך בפעילות הנחושה, כדי שלא נגיע חס וחלילה לאותה שפיכות דמים שמפניה אני מזהיר.

אמיר אוחנה: נמצא אתנו כאן יושב-ראש ועדת החוץ והביטחון, חבר הכנסת אבי דיכטר, חברי חבר הכנסת מוטי יוגב, חברי יואל רזבוזוב ממפלגת יש עתיד, ואני מניח שבמהלך הדיון יגיעו גם חברים נוספים.

אבי דיכטר: תודה רבה על הדיון הזה שמתקיים, צריך לומר גם ביוזמת ועדת הכנסת, אבל גם בדחיפה לא מבוטלת של גופים נוספים.

אבי דיכטר: הנושא הזה מטריד מאוד את כולנו.

אבי דיכטר: זה לא דיון ראשון, כפי שנאמר כאן על-ידי יושב-ראש ועדת המשנה אמיר אוחנה.

אבי דיכטר: אני גם לא תמים עד כדי כך לחשוב שזה יהיה הדיון האחרון.

אבי דיכטר: אבל גם כיושב-ראש ועדת חוץ וביטחון וגם כחבר בוועדת המשנה שבראשות אמיר, הסוגיה הזאת לא תעזוב את המשכן הזה, את הכנסת, ולא את הוועדה עד שבאמת לא נדע שבעולם החרדי, מי שמבקש להתגייס לצה"ל הוא קודם כל מביא כבוד למדינת ישראל, מביא כבוד לצה"ל, מביא כבוד לעצמו, אבל גם מביא כבוד לעדה החרדית.

אבי דיכטר: האמירות שמדובר במיעוט שמתנכל לאותם מתגייסים – אגב, זה לא רק לאותם מתגייסים, זה הרבה מעבר לאותם מתגייסים, זה למעגלי המשפחה שסביבם – המיעוט הזה הוא מיעוט עבריין לכל דבר ועניין.

אבי דיכטר: מאחר שההתנכלות היא לאנשי כוחות הביטחון רגע לפני או במהלך שירותם, את הנושא הזה הדעת לא תסבול, הכנסת לא תסבול, החוק לא יסבול, ואני משוכנע שגם גורמי אכיפת החוק, משטרת ישראל.

אבי דיכטר: אם נידרש ויסתבר לנו שהנושא הזה מהווה פגיעה בביטחון המדינה, אנחנו גם נכניס את הגופים הרלוונטיים במדינת ישראל שעוסקים באכיפה כנגד מי שפוגע בביטחון המדינה.

אבי דיכטר: את העבריינים האלה אנחנו נדאג לשים במקום הראוי להם, ואני שמח שנמצאים כאן גם אנשי משטרת ישראל.

אבי דיכטר: בסופו של דבר החוק הוא חוק אחד לכולם, ובנושא הזה אני משוכנע שאנחנו כוועדה נמשיך לפקח על זה, לוודא שלמדינת ישראל יש צבא אחד, שאליו מתגייסים כל חייבי הגיוס וכל רוצֵי הגיוס.

אבי דיכטר: אף אחד לא יעצור את זה, לא מיעוט חרדי ולא מיעוט אחר.

אבי דיכטר: תודה רבה.

אמיר אוחנה: תודה.

אמיר אוחנה: חבר הכנסת יואל רזבוזוב, ולאחריו חבר הכנסת מיקי זוהר.

יואל רזבוזוב: תודה, היושב-ראש.

יואל רזבוזוב: אני מברך על הדיון הזה.

יואל רזבוזוב: אני חושב שהוא דיון חשוב ביותר.

יואל רזבוזוב: אנחנו לא יכולים לאפשר לעצמנו מצב שבו חיילי צה"ל יתהלכו ברחובות המדינה שלנו בחרדה.

יואל רזבוזוב: זה פוגע באחדות שלנו כעם, זה פוגע בעקרונות שעליהם מבוססת המדינה.

יואל רזבוזוב: נשמע לי אבסורד שאנחנו יודעים שזה מיעוט ושזה קומץ קטן, ואנחנו לא יודעים לתפוס אותם ולהעניש אותם.

יואל רזבוזוב: אני בעד החמרת ענישה, אני בעד יד קשה לטפל בנושא הזה, ולכן גם הנחנו הצעת חוק שחתומה על-ידי כל חברי הכנסת מיש עתיד, שבאה להחריג מחוק העונשין את תקיפת החייל.

יואל רזבוזוב: היום יש לנו תקיפת שוטר, תקיפת קטין, תקיפת חייל לא מוכר שעונשה עד 10 שנים מאסר.

יואל רזבוזוב: מאסר בפועל למי שתוקף חייל במדים.

יואל רזבוזוב: אני חושב שהצעת החוק הזאת תיכנס לתודעה.

יואל רזבוזוב: כמו שאנחנו יודעים היום, שלתקוף שוטר זה משהו מאוד מאוד חמור, כך ידעו שיש דבר כזה תקיפת חייל.

יואל רזבוזוב: היום בחוק העונשין תקיפת חייל זה כמו תקיפת כל עובד ציבור.

יואל רזבוזוב: אנחנו לא מזלזלים חלילה, אבל צבא וחיילים זה מעל הכול במדינה שלנו.

יואל רזבוזוב: זה הערך המוסרי.

יואל רזבוזוב: אני מקווה מאוד שיחד עם כל מה שמשטרת ישראל עושה, והפרקליטות ובתי המשפט, אנחנו נותנים עוד כלי כבית המחוקקים להחמרת ענישה ולמודעות, שלתקוף חייל זה פסול, זה לא יכול להיות במדינה שלנו.

יואל רזבוזוב: תודה.

אמיר אוחנה: תודה, חבר הכנסת רזבוזוב.

אמיר אוחנה: חבר הכנסת מיקי זוהר, ואחריו חבר הכנסת מוטי יוגב.

מכלוף מיקי זוהר: תודה רבה, חבר הכנסת אוחנה.

מכלוף מיקי זוהר: דיון חשוב ביותר שיזמת.

מכלוף מיקי זוהר: יישר כוח.

מכלוף מיקי זוהר: וגם לחברי יעקב וידר על היוזמה של הדיון הזה.

מכלוף מיקי זוהר: אדוני היושב-ראש, מדובר בדיון שאנחנו חייבים לתת פה את הדגש הרציני.

מכלוף מיקי זוהר: חלק מחיילי צה"ל מקריבים את חייהם ומסכנים את חייהם למען ביטחונה של מדינת ישראל.

מכלוף מיקי זוהר: הם עושים את הדבר שהוא אולי מהמעלה הגבוהה ביותר עבור החברה הישראלית.

מכלוף מיקי זוהר: זו הקרבה שאנחנו נמצאים כאן בזכותה וצריכים להוקיר עליה כל הזמן תודה.

מכלוף מיקי זוהר: אנשים שקוראים לאנשים לא להתגייס או תוקפים אנשים שמתגייסים, וזה לא משנה אם הם מגיעים מהמגזר החרדי או ממגזר אחר, זו תופעה שצריך למגר אותה בצורה התקיפה ביותר והנחרצת ביותר.

מכלוף מיקי זוהר: לכן הדיון שיזמת היום הוא דיון חשוב.

מכלוף מיקי זוהר: צריך לומר בהזדמנות הזאת, שהרוב המוחלט, גם של הציבור החרדי וגם של ציבור אחר במדינת ישראל, מתנגד לתופעה הזאת וקורא להפסיק אותה.

מכלוף מיקי זוהר: לכן אנחנו צריכים לקרוא גם לרשויות האכיפה וגם למדינת ישראל, אפילו באמצעות חקיקה, והממשלה צריכה לעשות פעולות לשנות את הענישה בעניין הזה ואת האכיפה בעניין הזה באופן כזה שמי שיעשה פעולה מן הסוג הזה, ישלם מחיר יקר מאוד, מאחר שזאת תופעה שאנחנו צריכים לעקור אותה מן השורש.

מכלוף מיקי זוהר: תודה.

אמיר אוחנה: תודה.

אמיר אוחנה: חבר הכנסת מוטי יוגב, ואחריו חבר הכנסת אורן חזן.

מרדכי יוגב: כבוד היושב-ראש, התופעות הללו של ההסתה לאלימות מקרב קיצוניים בעדה החרדית, לכולנו ברור שזה מיעוט ורוב העדה החרדית לא נמצא שם.

מרדכי יוגב: כך אני לפחות רוצה לקוות.

מרדכי יוגב: המצב שבו רחוב בירושלים נסגר וחייל צה"ל לא יכול לעבור, וצריך לשחק בו כמו במסתערבים אל מול אויבינו, בתוך עמנו, מצב שבו כלפי כאלה שכן, ויש פה קצינים שנמצאים בתפקידים הללו כחלק מהמערך המגייס או אחרים שהם מותקפים, הם ומשפחותיהם, זה באמת מצב בלתי נסבל.

מרדכי יוגב: אין מה להגיד את זה עוד פעם ובעוד סימני קריאה, זה מצב בלתי נסבל.

מרדכי יוגב: אני שמח שהמשטרה נכנסה יותר לעובי הקורה בפעילות כזאת או אחרת מודיעינית.

מרדכי יוגב: מכוח זה חשוב גם שכל המערכות ייכנסו לפעילות יותר חשובה, כי זה בעוכרנו כעם.

מרדכי יוגב: גם אם יש חילוקי דעות, ואני מאלה שמעריך מאוד את לימוד התורה, הרי שאסור שהם יתפתחו לאותה אלימות שאנחנו רואים אותה כרגע ברחוב.

מרדכי יוגב: את הדבר הזה צריך למגר.

מרדכי יוגב: מיגור התופעה הזאת, ככל שיהיה ממוקד יותר, בין אם צריך מודיעינית כפי שאמר פה גם היושב-ראש להיעזר בכוחות מודיעין נוספים, בין אם מבצעית, ובעיקר על-ידי הפרקליטות שתדע לתת את חומרת הדין לתופעה.

מרדכי יוגב: כשיש תופעה שהיא חמורה, נותנים בה את חומרת הדין ונותנים בה לא את המינימום אלא את המקסימום.

מרדכי יוגב: אם יש צורך לשים אותה במקום יותר גבוה ברף הענישה, שמים אותה במקום יותר גבוה.

מרדכי יוגב: דעות שונות כן, אבל הכול מתוך אהבה.

מרדכי יוגב: וכשזה מבוטא בשנאה, את הדבר הזה חייבים למגר.

מרדכי יוגב: אני אומר תודה לך על הובלת הדיון, וייתכן שכאשר התופעה היא כל כך קשה, בעיני היא קשה מאוד, אזי צריך לקיים את הדיונים האלה בתדירות יותר גבוהה ולקבל התקדמות בתהליכים, ולא לחכות שלושה חודשים.

מרדכי יוגב: כי אם לא בולמים אותם בענישה כבדה, בהרתעה, בעשייה, כי כנראה שאין דרך אחרת, אז צריך את המקל ולא את הגזר בהכרח, ויפה שעה אחת קודם.

אמיר אוחנה: תודה לך.

אמיר אוחנה: חבר הכנסת אורן חזן, לאחריו חבר הכנסת יואב קיש ולאחר מכן נעבור לנציגי צה"ל.

אורן אסף חזן: צהריים טובים.

אורן אסף חזן: תרשו לי להיות קצת פחות נחמד.

אורן אסף חזן: לפני שנה וחצי, אחרי לילה ארוך של הצבעות, סיימנו ב-04:00 או 05:00 לפנות בוקר, הגענו לדיון בדיוק באותו נושא.

אורן אסף חזן: ידידי היה, רוב חברי הכנסת לא התעוררו, הצדיקו את זה שהם לא באו.

אורן אסף חזן: הסיפור הוא שמאז ועד היום שום דבר לא השתנה.

אורן אסף חזן: זה מצביע באמת על כישלון נחרץ גם של המשטרה בנושא הזה, גם של הצבא בנושא הזה, ובטח שלנו כחברי כנסת.

אורן אסף חזן: אני אסביר גם למה.

אורן אסף חזן: ראשית, המשטרה לא מטפלת בהסתה, היא מטפלת בתוקפנות, וגם במקרים מאוד קיצוניים.

אורן אסף חזן: יש מקרים של אנשים שדופקים להם באמצע הלילה בבית, מורידים אותם מהמיטה, הם מקבלים איומים של ממש והמשטרה לא מטפלת בהם.

אורן אסף חזן: שמענו סיפורים שאין למשטרה הכלים.

אורן אסף חזן: אני אשמח לדעת מה קרה מאז.

אורן אסף חזן: אני מתנצל בפני החברים, זו לא האשמה כלפי אף אחד, זה כלפי המערכת.

אורן אסף חזן: דבר שני, כשהצבא עצמו לא נותן מקום לחיילים החרדים, איך אנחנו מצפים שהחברה תבין שהיא מקבלת את הגיבוי של המערכת?

אורן אסף חזן: למה לא מקדמים את החרדים לדרגות גבוהות?

אורן אסף חזן: למה רק ברבנות חרדים יכולים להתקדם?

אורן אסף חזן: מתי ראינו סגן אלוף, ומיד נגיד לרב-סרן.

אורן אסף חזן: עשיתי שיעורי בית ואני יודע מה אני אומר.

אורן אסף חזן: כי אני מתעסק בנושא הזה לאורך כל השנה.

אורן אסף חזן: אילולא אני והחברים שלי מהליכוד, אמיר ואחרים, שנלחמים על הנושא הזה, אף אחד בבית הזה לא מדבר על זה.

אורן אסף חזן: למה לא מקדמים חרדים לדרגות גבוהות?

אורן אסף חזן: אני בטוח שתוכלו למצוא אפילו בודדים שהם ראויים להגיע.

אורן אסף חזן: דבר נוסף, הדאגה להם במילואים וההתייחסות אליהם במילואים.

אורן אסף חזן: מעל כל זה, אנחנו רואים שהפעולות הולכות ומתעצמות.

אורן אסף חזן: זה כבר לא קללות ברחוב, זה כבר לא כמה פוסטרים או שלטים או ילדים שצועקים "נאצים".

אורן אסף חזן: בשלב הבא אנחנו נמצא לא בובה של חייל תלוי, נמצא חייל תלוי, ואז מה נגיד?

אורן אסף חזן: מה נעשה?

אורן אסף חזן: אני בא אליכם לבקש את עזרתכם.

אורן אסף חזן: אם יש משהו בחקיקה שאנחנו צריכים לעשות, אנחנו ניתן לכם.

אורן אסף חזן: אבל אם יש משהו שבסמכותכם לעשות, תתחילו לעשות או שתלכו הביתה.

אורן אסף חזן: אין בזה שום היגיון.

אורן אסף חזן: לא יכולה להיות מציאות שאנחנו מסתכלים על הנושא הזה כאילו החיילים החרדים הם לא חיילים שווים.

אורן אסף חזן: לו היה נתקף, בין אם פרטנית ובין אם בעקבות הסתה, חייל אחר שגר במקום אחר, בלי כיפה על ראשו, שאולי צבע השיער שלו קצת אחר ומשפחתו קצת יותר מוכרת, כל המדינה הייתה זועקת.

אורן אסף חזן: כשאנחנו מבדילים אותם משאר החיילים, אנחנו אלה שעושים את העוול, בראש ובראשונה.

אורן אסף חזן: מעל כל זה צריך גם לדבר על הנושא החרדי.

אורן אסף חזן: שיהיה ברור, אני פונה גם לחבריי כאן, לא כל החרדים במדינה הם נגד גיוס חרדים.

אורן אסף חזן: אנחנו עושים עוול לחרדים.

אורן אסף חזן: תראו כמה חרדים באים, משרתים בצבא, מחוץ לצבא, כמה תרומה בזק"א, באיחוד הצלה.

אורן אסף חזן: בכל מקום אנחנו רואים אותם.

אורן אסף חזן: אז במקום להגיד שהחרדים הם נגד גיוס, צריך לקרוא לילד בשמו.

אורן אסף חזן: יש גוף קיצוני, שבכלל לא מכיר במדינת ישראל, שצריך לטפל בו מהשורש, וגם אנחנו בשיח שלנו צריכים לדבר עליו.

אורן אסף חזן: תודה רבה, אדוני היושב-ראש.

אורן אסף חזן: הגיע הזמן שנפסיק לנהל כאן דיונים ריקים מתוכן ונתחיל להביא תוצאות, לא בשבילנו, בשביל אלה שמתגייסים וחוטפים את הקשה מכל, את היריקה בפנים מהשכנים שלהם.

אבי דיכטר: אורן, אני מניח שכאשר אמרת "תלכו הביתה" התכוונת שילכו הביתה לעשות שיעורי בית.

אורן אסף חזן: בוודאי.

אבי דיכטר: אני אומר את זה, כי לפרוטוקול כדאי שיבינו.

אורן אסף חזן: אגיד את זה יותר ברור.

אורן אסף חזן: הרוב פה מכירים אותי ויודעים שאם הייתי רוצה שמישהו ילך הביתה, הייתי אומר לו: אתה צריך ללכת הביתה.

אבי דיכטר: הפרוטוקול הוא יבש, לכן אני אומר.

אמיר אוחנה: חבר הכנסת יואב קיש, ואחריו תא"ל ערן שמיר, רח"ט תומכ"א.

יואב קיש: תודה, יושב-ראש הוועדה אמיר אוחנה.

יואב קיש: יש לי היסטוריה ארוכה עם המהלך הזה.

יואב קיש: אני הייתי בתפקיד שלך לפני כשנה והתחלנו את הדיונים האינטנסיביים.

יואב קיש: חלקם היו חסויים, כולל מקרים פרטניים.

יואב קיש: עשינו מהלך מאוד משמעותי, הקמנו צוות משותף שפועל למעשה ביחד – פרקליטות, משטרה, צה"ל – בשביל לטפל בבעייתיות שלא תמיד מגיעה לכתבי אישום ולא תמיד החייל מתלונן.

יואב קיש: אבל עדיין חייבים כמובן לטפל.

יואב קיש: זה היה צעד ראשון שהתחיל את המהלך הזה.

יואב קיש: אנחנו היום נמצאים, לצערי, במציאות אחרת.

יואב קיש: היום רוב הציבור החרדי במדינת ישראל מקבל את מדיניות הממשלה והכנסת בנושא גיוס.

יואב קיש: עבר חוק, שאני חייב להודות שלי אישית היו הרבה מאוד השגות עליו, אבל לצורך העניין היתרון הגדול שלו הוא שחברי הכנסת החרדים הצביעו בעד, הרבנים שלהם הצביעו בעד, וזה היה שינוי דרמטי.

יואב קיש: אבל נשאר פלג ירושלמי מאחור, נטורי קרתא תמיד היו קיצוניים ומתנגדים, ושני הגורמים האלה מתסיסים את השטח.

יואב קיש: וזה דבר שאנחנו חייבים לעצור.

יואב קיש: פורסם על הפעולות המוסוות של המשטרה, של חיילים חרדים שהולכים, שהם בעצם שוטרים, שמותקפים וזה מיד מטופל.

יואב קיש: אני רוצה לשבח את המשטרה על העניין הזה.

יואב קיש: אבל מה שחסר לי זה לראות הענשה בעקבות הדבר הזה.

יואב קיש: זאת אומרת, לראות ולשמוע מכם איך זה ממשיך הלאה כך שאחרי שבוע לא ימצאו את אותם אנשים עוד פעם תוקפים את אותו שוטר מוסווה.

יואב קיש: בעניין הזה חייבים לקדם את המהלכים האלה.

יואב קיש: יש עוד מגמה קשה מאוד שנמצאת, וזה דרך תרומות וכספים.

יואב קיש: ילד שהתנכל לחייל חרדי ברחוב מקבל מענק כספי, 800 שקלים, כל פעם זה משתנה בהתאם לגובה הכספים שהם מקבלים.

יואב קיש: אני חושב שיש פה פעילות אסורה לפי חוק.

יואב קיש: אסור לממן את הדבר הזה, זה בניגוד החוק, וצריך את הנתיב הזה ואת הדבר הזה לעצור.

יואב קיש: זה חלק מהדברים המשמעותיים שמדליקים את הלהבות בציבור.

יואב קיש: לכן המבחן שלנו עכשיו כמדינה הוא להוכיח שאנחנו מממשים את המדיניות.

יואב קיש: לא ניתן לקיצוניים להכתיב את הקו.

יואב קיש: זה פוגע קודם כל בחרדים עצמם, בוודאי באותם חיילים או בגופים ששותפים לגיוס של החיילים.

יואב קיש: זה פוגע בנו כמדינה ריבונית, ואת המלחמות הפנימיות של החרדים שלא ינהלו על חוק הגיוס.

יואב קיש: אני אומר את זה בצורה הכי גלויה למנהיגי הפלג הירושלמי.

יואב קיש: שיחפשו את הריבים במקומות אחרים, לא מול חוק הגיוס שעבר פה.

יואב קיש: עם כל ההשגות שיש לי, הוא עבר והתקבל גם על הציבור החרדי.

יואב קיש: את המגמה הזאת צריך לחזק, להמשיך, להילחם בכספים ולעבוד בצורה מתואמת.

יואב קיש: תודה.

אמיר אוחנה: תודה.

אמיר אוחנה: תא"ל ערן שני, רח"ט תומכ"א.

אמיר אוחנה: לאחר מכן חברת הכנסת עליזה לביא.

<תא"ל ערן שני: (מציג מצגת) אני התבקשתי על-ידי הוועדה להציג את נתוני הגיוס והמגמות.

<תא"ל ערן שני: להציג תזכורת לאירוע ההתנכלות כלפי החיילים שמתגייסים לצה"ל וכלפי אנשי הצבא שמשרתים בצבא ושפועלים לגיוס.

<תא"ל ערן שני: לפני כן אפתח ואומר שאני לא יכול להתעלם מהאירוע הזה.

<תא"ל ערן שני: אתמול פקוד ישיר שלי, רס"ן הרב יעקב רש"י, ראש מדור בני הישיבות, הוזעק באמצע היום על-ידי אשתו מכיוון שהיא מצאה מעטפה בתיבת הדואר שחשודה כמעטפת נפץ.

<תא"ל ערן שני: מהמעטפה יצאו חוטים.

<תא"ל ערן שני: מדובר בקצין, רס"ן, שעובד בצבא, נשוי, יש לו ילדים קטנים.

<תא"ל ערן שני: כתוצאה מהדבר הזה הגיעה חבלה, סגרו את הרחוב, פינו את הבניין.

<תא"ל ערן שני: אני לא צריך לספר לכם איזו טראומה זו גם למשפחה וגם לילדים שלו.

<תא"ל ערן שני: לפני פחות משבועיים פקוד אחר שלי, שהוא אזרח עובד צה"ל, חסיד גור, בחור בשם מנדי כץ שפועל לגיוס חרדים לצבא, חווה אירוע דומה, לא עם מעטפת נפץ.

<תא"ל ערן שני: השחתת דלת ביתו, השחתת עגלת התינוק שחונה מחוץ לבית שלו, השמצות, פשקווילים, קריאות נגדו ונגד אשתו וילדיו.

<תא"ל ערן שני: ממש ממררים את חייהם.

אמיר אוחנה: ככל שזה לא פוגע בחקירה לגבי המעטפה, האם יש קצה חוט?

אמיר אוחנה: אני לא מתכוון לחוט חשמל.

אמיר אוחנה: ..

<נצ"מ מוטי שיף: אנחנו כמובן מכירים את האירוע, מטפלים בזה במלוא הרצינות.

<תא"ל ערן שני: לגבי המגמות, אפשר לראות בקו העליון למעלה שאנחנו מתקדמים בהיקף החרדים שמתגייסים לצבא.

<תא"ל ערן שני: אנחנו רואים את המגמה שהולכת ועולה.

<תא"ל ערן שני: זה גם בהתאם ליעדים שקבעה הממשלה, כמובן.

<תא"ל ערן שני: צריך להגיד שצה"ל מאוד קרוב ליעדי הממשלה.

<תא"ל ערן שני: אפשר לראות את ההבדל בין הקו הירוק לקו האדום למטה.

<תא"ל ערן שני: הירוק משקף את החרדים הצעירים והאדום משקף את החרדים המבוגרים.

<תא"ל ערן שני: אפשר לראות שבמהלך שלוש השנים האחרונות חל גידול בהיקף החרדים הצעירים שמתגייסים לצבא.

יואב קיש: מה זה הקו התחתון?

<תא"ל ערן שני: הקו התחתון זה חרדים שמתגייסים למסלולים רגילים.

<תא"ל ערן שני: חרדי שהולך ל"גולני" או ל"גבעתי".

<תא"ל ערן שני: אנחנו פתחנו מסלולים נוספים במרוצת השנים, כולל לאחרונה.

<תא"ל ערן שני: המסלולים שפתחנו במערך הלוחם בנוסף לגדוד "נצח יהודה", שזה גדוד ותיק, הם פלוגת "תומר", פלוגה לוחמת בחטיבת "גבעתי".

<תא"ל ערן שני: מזה שני מחזורים ברצף פלוגה לוחמת נוספת בחטיבת הצנחנים.

<תא"ל ערן שני: במחזור הקרוב נהיה במחזור השלישי שלה.

<תא"ל ערן שני: ועוד מסלולים כאלה ואחרים שאנחנו פותחים מעת לעת בצבא.

<תא"ל ערן שני: אלה דוגמאות לקמפיינים שמתמשכים כנגד הגיוס במגזר החרדי.

<תא"ל ערן שני: אפשר לראות את הכרזות הללו, את הפשקווילים הללו.

<תא"ל ערן שני: אפשר לראות את ההשמצות.

<תא"ל ערן שני: אפשר לראות את השנאה.

<תא"ל ערן שני: זה משהו שלראות ולא להאמין.

אמיר אוחנה: בחרתם את העדינים שבהם.

<תא"ל ערן שני: כן.

<תא"ל ערן שני: אגב, כל יום יש אחרים, אז צריך לעדכן את המצגת כל יום.

<תא"ל ערן שני: אנחנו ביצענו קמפיין בצה"ל, שמופנה לטובת החיילים החרדים שמשרתים בצבא, מתוך רצון אמיתי לתת גב משמעותי לחיילים הללו.

<תא"ל ערן שני: כתוצאה מהקמפיין הזה, שהוא בעיקר קמפיין הסברתי, לא רק גיבוי ולא רק להגיד להם אנחנו אתכם, מאות בקשות נפתחו לאישור נסיעה באזרחי.

<תא"ל ערן שני: חיילים מפחדים להיכנס לשכונה על מדים.

<תא"ל ערן שני: אנחנו בודקים את זה באופן אישי.

<תא"ל ערן שני: זה לא אישור אוטומטי, אבל כשאנחנו מבינים שיש מישהו שיש לו מצוקה והוא לא יכול להיכנס לשכונה על מדים, במקרים פרטניים באישור מפקדו אנחנו מאשרים לו לנוע על אזרחי בתחבורה ציבורית.

אורן אסף חזן: הרבה פונים אלי ואומרים שיש להם בעיה.

אורן אסף חזן: למה לא להפוך את זה למשהו כללי?

אורן אסף חזן: לאנשים יש מבוכה לבוא ולבקש.

<תא"ל ערן שני: כי אנחנו חושבים באופן עקרוני שחייל צריך לנוע על מדים.

אמיר אוחנה: נכון.

אמיר אוחנה: הפתרון הוא לא להסתתר.

אורן אסף חזן: אני מקבל ומסכים עם הדבר הזה.

אורן אסף חזן: אני אומר תמיד, חייל הוא חייל הוא חייל, בכל הקשר שהוא.

אורן אסף חזן: המציאות שקיימת היום היא מציאות שמצד אחד אנחנו נותנים להסתה להמשיך להשתולל.

אורן אסף חזן: אגב, הראית פה פוסטרים, אני אפנה עוד מעט את השאלה למשטרה, כי דיברנו על זה בפעם הקודמת.

אורן אסף חזן: אני לא מבין למה לא הולכים לבתי הדפוס שמפיקים אותם.

אמיר אוחנה: זו שאלה אחרת.

אמיר אוחנה: נגיע גם לזה.

אורן אסף חזן: אני חושב שגם לאחרים יהיה הרבה יותר קל בשלב הזה גם לרצות להתגייס.

<תא"ל ערן שני: חבר הכנסת חזן, אנחנו נתנו רק בתקופה האחרונה אישור ל-600 חיילים חרדים לנוע על אזרחי.

<תא"ל ערן שני: זה לא היקף מבוטל.

<תא"ל ערן שני: נכון, זה לא אישור גורף, אבל 600 חיילים חרדים קיבלו מאתנו אישור.

<תא"ל ערן שני: זה לא 6 וזה לא 60, זה 600.

<תא"ל ערן שני: זה היקף לא מבוטל.

<תא"ל ערן שני: להגיד לך שאנחנו בעד אישור גורף?

<תא"ל ערן שני: לא.

<תא"ל ערן שני: כי אנחנו מעדיפים שחיילים ינועו על מדים.

<תא"ל ערן שני: בשביל זה הם חיילים.

יואב קיש: יש לזה מסר.

<תא"ל ערן שני: נכון, יש לזה מסר.

<תא"ל ערן שני: כשאנחנו מאשרים ל-600 חיילים לנוע על אזרחי, זה אומר שהיד שלנו יחסית קלה על העניין הזה ואנחנו מקלים.

<תא"ל ערן שני: יש עשרות פניות של חיילים חרדים אלינו, שהילדים שלהם לא מתקבלים למוסדות לימוד על רקע מפלה.

<תא"ל ערן שני: הם אומרים: אתה משרת בצבא, אנחנו לא מקבלים את הילדים שלך לבית-ספר או לגן הילדים או לישיבה.

אמיר אוחנה: או אחיך משרת בצבא.

<תא"ל ערן שני: יש תחושות קשות מאוד בקרב החיילים החרדים שמשרתים בצבא.

אבי דיכטר: אפשר לקבל את רשימת המוסדות האלה?

<תא"ל ערן שני: כן, מה שאנחנו מכירים.

<תא"ל ערן שני: יש מוסדות שאנחנו לא מכירים.

אבי דיכטר: אני ממליץ ליושב-ראש הוועדה שבסיכום נבקש את המוסדות האלה, נעשה בדיקה מי מהמוסדות האלה נהנה מכספי מדינה, ובהתאם לזה נפעל.

אמיר אוחנה: נציג משרד החינוך נמצא?

<עמוס צייאדה: כן.

עליזה לביא: אדוני, לי יש הרבה מאוד פניות של נשים שהגברים שלהם משרתים והן מאוימות בפיטורים.

עליזה לביא: זה בדרך כלל עמותות, הן גננות או מורות.

עליזה לביא: וגם הילדים שלהם לא מתקבלים למעונות.

עליזה לביא: אני חושבת שאם היה אפשר שהילדים שלהם יהיו הראשונים להתקבל למעונות, ואז הנשים יוכלו לעבוד.

עליזה לביא: יש לא מעט פניות בעניין הזה.

אמיר אוחנה: מאה אחוז.

<תא"ל ערן שני: חבר הכנסת דיכטר, הרבה מאוד מהחיילים מפחדים להתלונן.

<תא"ל ערן שני: כשחיילים מפחדים להתלונן, אנחנו לא מכירים את המוסדות.

<תא"ל ערן שני: אבל מוסד שיש לנו אינדיקציה עליו, אין לנו שום בעיה להעביר את שם המוסד הזה.

אבי דיכטר: מי כמוך יודע, את הקיר מבקיעים לאו דווקא בפצצה של טון, אלא אפשר גם לאט-לאט למוטט את הקיר הזה.

<תא"ל ערן שני: זה נכון.

<תא"ל ערן שני: תלונות במשטרה אציג בנפרד עוד מעט.

<תא"ל ערן שני: אנחנו מעודדים את החיילים החרדים להגיש תלונות במשטרה.

<תא"ל ערן שני: המשטרה, ובצדק, לא יכולה לפעול בלי תלונה ממשית שמוגשת, ולכן אנחנו מעודדים תלונה במשטרה.

<תא"ל ערן שני: אראה את זה עוד מעט.

<תא"ל ערן שני: שיעור עליית ההתקפות כנגד חיילים חרדים.

<תא"ל ערן שני: בשלוש השנים האחרונות נפתחו 113 תיקים בעניין.

<תא"ל ערן שני: מסתמנת עלייה מדאיגה.

<תא"ל ערן שני: רק בחציון הראשון של 2017 היו 30 תלונות במשטרת ישראל על תקיפות שמכוונות כנגד חיילים חרדים על מדים.

<תא"ל ערן שני: בנוסף עוד מקרים של התנכלויות כאלה ואחרות.

<תא"ל ערן שני: הרבה מאוד מקרים לא מגיעים לידי תלונה מכיוון שאנשים חוששים למשפחה שלהם, חוששים להתלונן.

<תא"ל ערן שני: כולל שיחה אישית שלי עם חלק מהפקודים שלי, שבהם אני אומר להם: אל תפחדו, לכו להגיש תלונה, יש לכם כל הגב שבעולם.

<תא"ל ערן שני: אבל כשהם הביתה והם חיים בתוך השכונה והאישה מפחדת, והאישה אומרת אני מאמינה למפקד, אבל בוא תראה מה הולך פה ברחוב, עזוב אותך מלהגיש תלונה – קשה לי לבוא אליו בטענות שהוא מפחד ללכת להגיש תלונה.

אורן אסף חזן: אי-אפשר לעשות שהתלונות יהיו בצורה אנונימית?

אורן אסף חזן: אני שואל את המשטרה.

אורן אסף חזן: לא שלא תדעו, שהאדם יגיש תלונה, ושזה שמתלוננים עליו לא ידע מי התלונן.

<רפ"ק אבי ראש: אנחנו רוצים שהתכלית תהיה הגשת כתב אישום על מקרה שבו יש קורבן עבירה.

<רפ"ק אבי ראש: לכן חייבים.

<תא"ל ערן שני: יש פה שלושה שקפים של מקרים שבהם בחרנו לציין תקיפות של חיילים ומגייסים.

<תא"ל ערן שני: האחד ל-2015, האחד ל-2016 והאחד ל-2017.

<תא"ל ערן שני: לא נעבור על כל תלונה ותלונה פה, אני רק רוצה שתסתכלו על ההיקפים.

<תא"ל ערן שני: אלה האירועים המרכזיים שקרו ב-2015, אלה האירועים שקרו ב-2016 וזה רק חציון א' של 2017.

<תא"ל ערן שני: יש פה כמה אירועים שהם אירועי דגל מבחינתנו.

<תא"ל ערן שני: יש פה אלוף בצבא שאי אפשר לכנות את זה אחרת, היה פה פשקוויל שקרא להתיר את דמו.

<תא"ל ערן שני: זה מעשה קיצוני שלא ייעשה.

<תא"ל ערן שני: זה לא משנה כרגע אם הוא אלוף בצבא או לא, זו הסלמה וזו עליית מדרגה.

<תא"ל ערן שני: האירוע של מעטפת הנפץ, למרות שהיא מעטפת-דמה, זו הסלמה נוספת ועליית מדרגה נוספת.

<תא"ל ערן שני: הכתובת על הקיר.

<תא"ל ערן שני: אנחנו רואים את המקרים הולכים ועולים גם בהיקף שלהם וגם בחומרה שלהם.

<תא"ל ערן שני: אנשים לא מפחדים, ובלי חשבון עושים פה פעולות שפוגעות בחיילי צה"ל, במשרתים על מדים, ללא קשר לתפקידם, ללא קשר לדרגתם, בלי פחד ובלי מורא.

<תא"ל ערן שני: אפשר לעבור על כל הדברים האלה, אבל זה במצגת, אחסוך מכם את הזמן.

<תא"ל ערן שני: אנחנו עשינו מה שאפשר לעשות בצה"ל.

<תא"ל ערן שני: צה"ל הוא לא הגוף שמחוקק חוקים במדינה, אבל במסגרת מה שהצבא יכול לעשות עשינו כמה פעולות.

<תא"ל ערן שני: האחת, אנחנו כמובן מגנים בכל רגע נתון את כל ההתקפות על חיילים משרתים ועל חיילים שפועלים לגיוס החרדים.

<תא"ל ערן שני: גינוי מקיר לקיר.

<תא"ל ערן שני: מעבר לזה אנחנו לא יכולים לעשות הרבה.

<תא"ל ערן שני: הדבר הבא, כמו שאמרתי קודם, אנחנו מאשרים תנועה בלבוש אזרחי למי שזה מתאפשר, ובמקום שאנחנו חושבים שזה נותן מענה, ואנחנו נותנים מענה פיקודי במידת הצורך, שזאת גם הפניה לגורמי בריאות הנפש בתוך הצבא.

<תא"ל ערן שני: יושבת פה מעיין, שהיא ראש מדור בריאות הנפש במחלקת בריאות הנפש של צה"ל.

<תא"ל ערן שני: אנחנו מפנים חיילים חרדים למערך בריאות הנפש בצבא לשתף אותנו במצוקה, ואנחנו עושים כמיטב יכולתנו על מנת לסייע להם.

<תא"ל ערן שני: ראש אכ"א הקודם, האלוף חגי טופולנסקי, מיסד ועדה בראשותו.

<תא"ל ערן שני: בוועדה הזאת היו נוכחים פרקליטות המדינה, משטרת ישראל ונציגי הצבא.

<תא"ל ערן שני: המטרה של הוועדה הזאת הייתה למגר את תופעת האלימות וההסתה וליצור איזשהו מענה שלם שכולל טיפול משמעתי, חקיקתי, בתוך הצבא ומחוצה לו.

<תא"ל ערן שני: לצערנו לא התקדמנו המון, או אפילו לא התקדמנו באופן משמעותי, בטח לא עם תהליכים של חקיקה ושל ענישה משמעותית ודרמטית נגד האנשים הללו.

<תא"ל ערן שני: אפשר לראות פה את הסיכום של ראש אכ"א הקודם.

<תא"ל ערן שני: שורה תחתונה, מבחינת צה"ל סיכום המענה להסתה.

<תא"ל ערן שני: אנחנו צריכים פה תהליך של חקיקה נגד מסיתים.

<תא"ל ערן שני: הדבר הבא זה סנקציות.

<תא"ל ערן שני: הסנקציות נגד הפרטים ונגד המוסדות חייבות להיות סנקציות כואבות מאוד.

<תא"ל ערן שני: אנחנו סבורים שכאשר למוסד יכאב אז יש מצב לעשות פה שינוי.

<תא"ל ערן שני: הדבר הנוסף זה קמפיינים ומענה תקשורתי נגד ההסתה.

<תא"ל ערן שני: מעצר תוקפי החיילים, בין אם זה מעצר של משטרת ישראל – ברוב המקרים זה משטרת ישראל – חלק מהתוקפים הם אינם חיילים או אינם בחזקת חיילים.

<תא"ל ערן שני: קורה לפעמים שחלק מהתוקפים הם חיילים בעצמם, רובם או כולם משתמטים ועריקים שנעצרים לפעמים באקראי על-ידי משטרה צבאית ואז ממצים אתם את הדין גם על השתמטותם וגם על זה שהם תקפו חייל.

<תא"ל ערן שני: כמובן, לגנות את כל מקרי ההסתה הללו.

אבי דיכטר: יש עוד דבר אחד, ואולי הכי חשוב שאתם יכולים לעשות, והוא כל כולו אצלכם, לגייס יותר.

אבי דיכטר: העובדה שהאלימות עלתה זה רק מראה שאתם פוגעים נכון, וככל שיהיו יותר מגויסים תהיה קצת יותר אלימות ובסוף זה ידעך.

אבי דיכטר: הטובים ינצחו.

<תא"ל ערן שני: אני אחדד את מה שאמרתי בהתחלה.

<תא"ל ערן שני: השקף שהצגתי בהתחלה, שמראה את הגידול היחסי, הוא מאוד משמעותי בהיקף החרדים שמתגייסים לצה"ל.

<תא"ל ערן שני: הוא לא תוצר של מקרה, הוא לא תוצר של דמוגרפיה, הוא תוצר של פעילות מאוד מאוד מאומצת שהצבא עושה בכל מה שקשור לגיוס חרדים.

<תא"ל ערן שני: זה אומר הקמת מסגרות שמאפשרות לחיילים חרדים לשרת בצה"ל, מבלי לפגוע באורח חייהם ובצביון חייהם, על-ידי זה שהוא מאפשר לחייל חרדי לשרת בצה"ל, לחזור הביתה ולהישאר חרדי.

<תא"ל ערן שני: מסגרות מותאמות לחרדים צעירים ולחרדים מבוגרים.

<תא"ל ערן שני: תשלומים של הון עתק על תשלומי משפחה על מנת לאפשר לחייל חרדי שהוא נשוי עם ילדים לחזור הביתה ולפרנס את אשתו ואת ילדיו, שהוא לא ירעב ללחם, שהוא יוכל לשרת בצבא ולהתפרנס בכבוד, ועוד מהלכים כאלה ואחרים שהצבא עושה.

<תא"ל ערן שני: את התוצאות אפשר לראות בשטח.

אמיר אוחנה: תודה.

אמיר אוחנה: חברת הכנסת עליזה לביא, ואחריה מפקד הימל"מ, היחידה המיוחדת של מצ"ח, סא"ג דביר שמעון.

עליזה לביא: תודה, אדוני היושב-ראש, על הדיון החשוב מאוד הזה.

עליזה לביא: היום זה יום הסטודנט בכנסת, והקדשנו הרבה מאוד מהדיונים שלנו גם לסטודנטים חרדים.

עליזה לביא: זה מתכתב לחלוטין עם הדברים שנאמרו כאן.

עליזה לביא: לפני שאני אומרת את הדברים, אני רוצה לומר חד-משמעית שאנחנו לא מדברים פה על החברה החרדית כולה.

עליזה לביא: מדברים פה על קבוצות קיצון, קבוצות מצומצמות, שמטילות מורא גם בתוך החברה החרדית עצמה, אבל הבית הזה לא עושה מספיק.

עליזה לביא: אנחנו לא עושים מספיק.

עליזה לביא: אנחנו ממליצים לצבא מה לעשות, והעבודה שלכם ברוכה וחשובה ונהדרת.

עליזה לביא: אבל הנתונים שאתה מציג לנו מלמדים שהיא לא מספיקה, להפך, יש עלייה וגם החרפה של המציאות הקשה הזאת.

עליזה לביא: רק לפני כמה שבועות הבן של חברנו, חבר הכנסת לשעבר דב ליפמן, הלך לקנות ספר במאה שערים וחטף מכות ונפצע שם.

עליזה לביא: אנחנו מכירים עוד ועוד מקרים, כמו שאתה תיארת.

עליזה לביא: אבל בראש ובראשונה צריך להחליט שאנחנו יוצאים נגד.

עליזה לביא: אנחנו אומרים שזה לא בסדר ואנחנו לומדים מהניסיון שלנו גם בנושאים קודמים שלמדנו לעבוד עם הקהילה החרדית, אם זה בנושאים של משפחה ושל הטרדות מיניות ונושאים של אלימות שאי אפשר היה לגשת ולעבוד, ורק אחרי שלמדו לעבוד ביחד עם המגזר החרדי.

עליזה לביא: כאן צריך לראות איך עושים את זה ביחד, עם שותפים בתוך החברה החרדית ובתוך המגזר החרדי, וכן לקדם את החוקים בהחמרה וענישה ולא העלמת עין בקריצה.

עליזה לביא: אני רוצה להביא בקשה של קבוצה חרדית שמבקשת מהמשטרה אישור להפגנה.

עליזה לביא: זו לא בדיוק הפגנה, אלא בתוך החברה החרדית לקבל אישור, לבוא מהצד השני ולומר: כן, אפשר וצריך ללכת.

עליזה לביא: אני שומעת מהם שהם מבקשים מהמשטרה אישור, ואתם לא נותנים להם.

עליזה לביא: הפנייה פה אצלי, אז אני מנצלת את ההזדמנות הזאת.

עליזה לביא: תהלוכה של תמיכה שהם מבקשים לקיים, כי הם דואגים מאוד ממה שקורה ומההקצנה בתוך המרחב החרדי.

עליזה לביא: חיילים חרדים, חלקם במדים, חלקם יבואו באזרחי, כדי לספר את הסיפור שלהם ולקבל תמיכה מתוך הקהילה.

עליזה לביא: הם טוענים שבשבוע אחד ניתן להם אישור והם קיימו את זה, השבוע הם ביקשו שוב והאישור לא ניתן להם.

עליזה לביא: אני חושבת שיש בכך כדי להבין שאם אנחנו באמת רוצים כדי לקדם חקיקה וענישה, שיתופי הפעולה חשובים.

עליזה לביא: אם יש פה מיזם כזה של צעירים, חיילים והתומכים שלהם, שמבקשים לעמוד מנגד ולומר שהשד לא כזה נורא, בואו נדבר על זה, אז לתת להם את האפשרות.

עליזה לביא: אני מביאה את הקריאה הזאת שלהם.

עליזה לביא: אנשי המשטרה, אני מודעת לעבודה הקשה והרבה שלכם, ולא הצבא ולא המשטרה הם הכתובת, אדוני היושב-ראש, אלא הבית הזה הוא הכתובת להחמרה בענישה וחקיקה כנגד כל האלימות הזאת שאין לה מקום.

אמיר אוחנה: אני חושב שהבעיה היא יותר האכיפה מאשר החקיקה.

אמיר אוחנה: אבל אנחנו נשמע מהפרקליטות.

אמיר אוחנה: החוק הוא לא הבעיה בעיני.

אמיר אוחנה: החוק קובע עונשים כבדים למדי, אבל הם לא ממומשים.

עליזה לביא: אני חושבת שראוי שנאמר בצורה חד-משמעית, כולל מנהיגים פה בבית הזה, ובטח בממשלה, ונצא בצורה חד-משמעית נגד התופעה המבישה.

עליזה לביא: אני אומרת שוב, לא של הקהילה החרדית, אלא של קבוצות קיצון בתוך הקהילה החרדית.

עליזה לביא: תודה.

אמיר אוחנה: תודה, גברתי.

אמיר אוחנה: סא"ל דביר שמעון, מפקד הימל"מ.

<סא"ל דביר שמעון: מכובדי, אני אתייחס בקצרה לפעילות המשטרה הצבאית.

<סא"ל דביר שמעון: ראשית, החיל פועל למציאת וללכידת משתמטים ועריקים מקרב חיילי העדה החרדית.

<סא"ל דביר שמעון: צריך לומר, הפעילות הזאת היא מורכבת.

<סא"ל דביר שמעון: חלק מהבלשים שנכנסים בלילות לשכונות מותקפים.

<סא"ל דביר שמעון: הפעילות הזאת דורשת מאתנו היערכות מיוחדת גם בסיוע החברים ממשטרת ישראל.

<סא"ל דביר שמעון: יחידת מצ"ח בתוך חיל המשטרה הצבאית סייעה למשטרת ישראל לא פעם ולא פעמיים בפעילויות אופרטיביות לאיתור תוקפים.

<סא"ל דביר שמעון: אני מעדיף לא לפרט על הפעילויות האלה, אבל היחידה עושה לא מעט.

<סא"ל דביר שמעון: אנחנו רואים בפן הערכי חשיבות עליונה לעזור למשטרה בעניין הזה, הגם שצריך להגיד, רוב המעורבים בפעילויות האלה הם אזרחים שלא נמנים על חוק השיפוט הצבאי, ובכל זאת אנחנו נותנים לא מעט סיוע למשטרה.

<סא"ל דביר שמעון: אנחנו נמשיך לעשות את עבודתנו.

אמיר אוחנה: תודה, אדוני.

אמיר אוחנה: אני רואה שהמצגת כבר מוכנה.

אמיר אוחנה: שר-שלום ג'רבי, ראש מערך השירות הלאומי, ולאחר מכן נעבור למשטרת ישראל.

<שר-שלום ג'רבי: (מציג מצגת) תודה רבה, אדוני היושב-ראש, שהעלית את הנושא הזה.

<שר-שלום ג'רבי: נהוג לומר שרק מתקיפים את חיילי צה"ל.

<שר-שלום ג'רבי: אני כקצין במילואים, שעדיין עושה מילואים – כמובן הצבא הוא דבר קדוש, ואנחנו לא מוכנים שאף אחד יפגע לא בחייל ולא בחיילת.

<שר-שלום ג'רבי: יחד עם זאת, בשירות הלאומי בכלל יש קרוב ל-18,000 משרתים, מתוכם היום משרתים 1,600 חרדים.

<שר-שלום ג'רבי: בסך הכול שירתו 8,000 בשירות האזרחי.

<שר-שלום ג'רבי: לצערי הסגה הזאת שחיילי צה"ל עוברים, עוברים גם מתנדבי השירות האזרחי, ממש בהשמצות.

<שר-שלום ג'רבי: נתנו כאן דוגמאות.

<שר-שלום ג'רבי: אפתח ואומר, בשונה ממה שרח"ט תומכ"א אמר, רשות השירות האזרחי לא עומדת ביעדים בגיוס של השירות האזרחי.

<שר-שלום ג'רבי: חבר הכנסת יואב קיש וחבר הכנסת מוטי יוגב, שמעורבים מאוד בעניין, וגם אתה אדוני היושב-ראש, אני יודע שהנושא של השירות הלאומי האזרחי קרוב מאוד ללבך, הטענות הן ברורות למה אנחנו לא עומדים.

<שר-שלום ג'רבי: זה לא המקום להעלות אותן, אבל אתן דוגמה אחת.

<שר-שלום ג'רבי: אם בשירות האזרחי נשוי פלוס ילד, ש-95% מהמשרתים הם נשואים, מקבל משכורת של 1,860 שקלים, ואם הוא נשאר בכולל שלו הוא מקבל מעל 1,800 שקלים, אם זה מלגה של 900 שקלים ממשרד החינוך, מה שנקרא דתות, ועוד 1,000 שקל מלגה מהישיבה, אז למה שיבוא לשירות האזרחי?

<שר-שלום ג'רבי: אבל זה לא הדיון, מן הסתם יהיה דיון אחר.

<שר-שלום ג'רבי: אנחנו מטפלים בזה עכשיו.

<שר-שלום ג'רבי: אבל קצת להביא נתונים.

<שר-שלום ג'רבי: לא הייתי אמור להיות כאן.

<שר-שלום ג'רבי: הייתי אמור להיות באיזשהו כנס, אבל בגלל החשיבות הגעתי.

<שר-שלום ג'רבי: לכן זה כתוב כך במצגת.

אמיר אוחנה: אנחנו מודים לך שבאת, ואנחנו מודים גם לחבר הכנסת יעקב מרגי, יושב-ראש ועדת החינוך, ששיבחתי אותו שלא בפניו.

אמיר אוחנה: לא אעשה את זה בפניו, אבל הוא יודע מה אני חושב.

<שר-שלום ג'רבי: כיום משרתים בשירות האזרחי 1,600, ומתוכם 180 משרתים במסלול הביטחוני האזרחי.

<שר-שלום ג'רבי: מסלול ביטחוני אזרחי אלה מסלולים שהם בביטחוניים, אם במשטרה, במג"ב.

<שר-שלום ג'רבי: בתוך המשטרה יש היום ארבעה קצינים בוגרי השירות האזרחי, 52 בכיבוי אש, 30 בשב"ס, 55 במד"א.

<שר-שלום ג'רבי: אגב, במד"א מקבלים היום עוד 30 משרתים בשירות האזרחי דרגות קצונה של פרמדיקים שהם בוגרים של השירות האזרחי.

<שר-שלום ג'רבי: סך הכול משרתים במסלול הביטחוני האזרחי 257 לובשי מדים.

<שר-שלום ג'רבי: עלי באופן אישי יש פשקוויל.

<שר-שלום ג'רבי: אתם רואים שכתוב שם "השר" בקטן, שלום ג'רבי.

<שר-שלום ג'רבי: לא ידעו שאני לא שר.

יעקב מרגי: ברוך הבא למועדון.

יעקב מרגי: הפגנות עוד לא עשו לך ליד הבית.

<שר-שלום ג'רבי: עשו.

<שר-שלום ג'רבי: אבל פוחדים.

<שר-שלום ג'רבי: אני גר בהתנחלות, אז הם לא נכנסים.

<שר-שלום ג'רבי: אבל יש פשקוויל, קיבלתי כמה מכתבי איום ללשכה, אבל כשזה הגיע לבני משפחתי אז כבר עירבנו את המשטרה.

<שר-שלום ג'רבי: הנהג שלי חייב לשאת נשק.

<שר-שלום ג'רבי: סביב הבית שלי יש מצלמות אבטחה 24 שעות ביממה.

<שר-שלום ג'רבי: אבל אני רוצה לציין שמדובר בקומץ.

<שר-שלום ג'רבי: בסך הכול אסור לפגוע ברוב המגזר החרדי.

<שר-שלום ג'רבי: יש לנו הרבה מה ללמוד ממנו בנתינה ובערבות ההדדית.

<שר-שלום ג'רבי: בנושא ההצקות וההטרדות יש פשקווילים נגד עובדי הארגון.

<שר-שלום ג'רבי: יש לנו ארגון של עמותת "חברים" שעומדים בראשה חרדים, שיש שם הפגנות ופשקווילים נגדם.

<שר-שלום ג'רבי: הפגנות אל מול אירועי השירות האזרחי במרכז ירושלים.

<שר-שלום ג'רבי: הפגנות והטרדות בבתי עובדים.

<שר-שלום ג'רבי: הצקות חוזרות ונשנות מול רכזי שטח בכל הארץ.

<שר-שלום ג'רבי: נראה את הדוגמאות שכאן הבאנו.

<שר-שלום ג'רבי: הפצת הוראות כנגד משתפי הפעולה עם השירות האזרחי במודעות ברחבי העיר.

<שר-שלום ג'רבי: גם הגופים המפעילים, בשוני מהצבא.

<שר-שלום ג'רבי: בצבא, וטוב שכך, כולם חייבים ומשרתים בצבא, בשירות האזרחי הם משרתים בכלל הגופים.

<שר-שלום ג'רבי: יש לנו מאות גופים ששם החרדים משרתים.

<שר-שלום ג'רבי: מאיימים על אותם גופים מפעילים.

<שר-שלום ג'רבי: לא אחד ולא שניים מהגופים המפעילים הפסיקו להפעיל מתנדבים מהחרדים כי איימו עליהם.

<שר-שלום ג'רבי: בני שירות ביקשו לא לשרת בעירם כדי לא לפגוע בילדיהם.

<שר-שלום ג'רבי: לדוגמה, בעמנואל או בביתר עילית יש לנו מתנדבים שבשום פנים ואופן לא רוצים לשרת במקום, אלא הם נוסעים רחוק.

<שר-שלום ג'רבי: זה אמור להיות טבעי שאדם ישרת בשירות האזרחי, ישרת את הקהילה שלו.

<שר-שלום ג'רבי: הם עוברים יישוב כי הם פוחדים וחוששים ממה שיעשו להם בעיר.

<שר-שלום ג'רבי: הפגנות וצילומי משרתים היוצאים ממשרד השירות האזרחי בצבא.

<שר-שלום ג'רבי: המשמעויות לכך הן רבות, ואתן לכם כמה דוגמאות.

<שר-שלום ג'רבי: יש לנו בעיה קשה בצירוף בני שירות חדשים לשירות האזרחי.

<שר-שלום ג'רבי: אנשים פוחדים לבוא ולשרת.

<שר-שלום ג'רבי: חוסר מוכנות לשרת במדים בפרט ובמסלול הביטחוני בכלל.

<שר-שלום ג'רבי: אנשים לא רוצים לבוא, למרות שזה יותר מושך לשרת במסלול הביטחוני האזרחי.

<שר-שלום ג'רבי: אנשים לא רוצים להגיע, כי יש שם מדים.

<שר-שלום ג'רבי: ירידה במוטיבציה לשרת במשרדי ממשלה ובגופים מוניציפליים.

<שר-שלום ג'רבי: בקשות רבות לשרת בערים סמוכות למגורים ולא בעירם.

<שר-שלום ג'רבי: בני שירות לא פונים למשטרה, כי פוחדים מההשלכות עליהם ועל בני ביתם.

<שר-שלום ג'רבי: אני רוצה לציין כאן את שיתוף הפעולה עם המשטרה, עם רפ"ק ראש, שבאמת שיתוף הפעולה הוא מלא אתנו, מתייעצים אתנו ואנחנו מקבלים דלת פתוחה במשטרה.

<שר-שלום ג'רבי: הרבה פעמים תוקפים אתכם, אז אנחנו מודים לכם על שיתוף הפעולה.

<שר-שלום ג'רבי: יש כאן דוגמה של רכז אצלנו במגזר החרדי, שעזב את העבודה שלו.

<שר-שלום ג'רבי: יש לנו דוגמאות נוספות.

<שר-שלום ג'רבי: חיים אפללו הוא יועץ השמה, ותקפו אותו ביום החתונה של בתו.

<שר-שלום ג'רבי: הגיעו לאולם השמחות והפגינו מול החתונה.

<שר-שלום ג'רבי: נכנסו לאולם באלימות ותקפו אותו ואת בני משפחתו.

<שר-שלום ג'רבי: יש כאן דעת תורה, כמובן.

<שר-שלום ג'רבי: כל שני וחמישי יש דעות נוספות, 70 פנים לתורה, אז כל פעם יש דעה אחרת.

יעקב מרגי: דעת בית הדפוס.

<שר-שלום ג'רבי: דעת בית הדפוס, נכון.

<שר-שלום ג'רבי: אבל יש שם מגוון דעות.

<שר-שלום ג'רבי: יש כאן פשקווילים רבים, אבל חשוב לי לומר לך, אדוני היושב-ראש, תודה רבה ששמת גם את נושא השירות האזרחי על השולחן.

<שר-שלום ג'רבי: תודה רבה על כך שהמודעות מצד אחד לשירות האזרחי ובכלל לשירות הלאומי עולה מאוד, מצד שני המודעות גם להתקפות נגד המשרתים שלנו עולה.

<שר-שלום ג'רבי: חשוב לנו מאוד לעצור את זה ולהגיד לך תודה רבה שהעלית את הנושא הזה, ולהגיד למשטרה תודה רבה על שיתוף הפעולה.

אמיר אוחנה: התודה היא לכם על הפעילות החשובה.

אמיר אוחנה: כפי שאמרתי, נשמע את משטרת ישראל, ולאחר מכן נשמע גם את נציג הפרקליטות.

אמיר אוחנה: האם אתם מניחים שככל שיתגבר גיוס החרדים גם יתגברו האלימות וההסתה?

אמיר אוחנה: איך אתם נערכים לזה?

אמיר אוחנה: כי סביר להניח שזה מה שיהיה.

<נצ"מ מוטי שיף: אני קודם אענה בשם מחוז ירושלים ואחר כך אעביר לאבי את השרביט בשם משטרת ישראל.

<נצ"מ מוטי שיף: אני קצין חקירות ומודיעין של מחוז ירושלים, וכמו שאמרתי אני אדבר בשם המחוז שלנו שמרכז את מרבית האירועים אצלו, מטבע הדברים.

<נצ"מ מוטי שיף: כל חברי הכנסת שיבחו את עבודת המשטרה על השיפור התמידי בתוצרים שלנו, ואני מודה לכם על זה.

<נצ"מ מוטי שיף: אנחנו עושים באמת הרבה מאוד פעולות.

יעקב מרגי: שיבחנו על השיפור לאחרונה.

יעקב מרגי: תמשיכו, שלא תעצרו.

<נצ"מ מוטי שיף: חס וחלילה.

<נצ"מ מוטי שיף: אנחנו תמיד בכיוון של שיפור בכל דבר, וגם בזה.

<נצ"מ מוטי שיף: אנחנו עושים הרבה פעולות, זה לא יד המקרה שיש לנו עלייה בכמות העצורים וכתבי האישום.

<נצ"מ מוטי שיף: גם בתחום איסוף המודיעין וגם אנחנו עושים הרבה מאוד פעולות יזומות, שמטבע הדברים אלה הדברים שגם חברי הכנסת ויתר האזרחים נחשפים אליהם בתקשורת.

<נצ"מ מוטי שיף: זה נעשה ממש על בסיס קבוע, זה לא מבצע אקראי כזה או אחר שבדרך כלל הוא מניב תוצאות.

<נצ"מ מוטי שיף: אגב, הרבה פעמים הוא לא מניב תוצאות, שמבחינתנו זו גם תוצאה חיובית, כי זה מלמד שהאלימות פחתה.

<נצ"מ מוטי שיף: בין אם הם חשבו שזו משטרה ובין אם לא, אבל מבחינתנו זו אינדיקציה שהאירועים נושאים פרי.

<נצ"מ מוטי שיף: העצורים בעקבות הפעילות הזאת מטופלים במלוא החומרה.

<נצ"מ מוטי שיף: אנחנו רואים בזה אירועים חמורים מאוד, והמחוז מתייחס אליהם כתיקים מאוד חמורים.

אמיר אוחנה: כמה מעצרים וכמה תורגמו לכתב אישום?

<נצ"מ מוטי שיף: מיד ניתן נתונים.

<נצ"מ מוטי שיף: גם האירועים שאכן נחשפים, הרבה פעמים נשלפים טלפונים סלולריים וגם זה מגיע לערוצי התקשורת.

<נצ"מ מוטי שיף: אלה אנשים שנקלעו באקראי לשם, חיילים חרדים.

<נצ"מ מוטי שיף: גם מזה אפשר להתרשם, גם מהצילומים עצמם, על ההגעה המהירה של הכוחות, על כמות הכוחות שמגיעה.

<נצ"מ מוטי שיף: לא מחלצים אותם ובורחים, אלא אנחנו נשארים בשטח ומבצעים מעצרים כמו שצריך.

<נצ"מ מוטי שיף: זה בפן האג"מי.

<נצ"מ מוטי שיף: בפן החקירתי ממש אותו דבר.

<נצ"מ מוטי שיף: כל התיקים נחקרים ברמות הכי גבוהות.

<נצ"מ מוטי שיף: התיקים לא נגנזים.

<נצ"מ מוטי שיף: צריכים לקבל אישורים מגורמים מאוד בכירים שמגיעים עד אלי כדי לגנוז תיק.

<נצ"מ מוטי שיף: אחת לכמה חודשים אנחנו נפגשים בפרקליטות המדינה וממש עוברים אתם תיק אחרי תיק.

<נצ"מ מוטי שיף: אני מדבר על כל המחוזות בארץ.

<נצ"מ מוטי שיף: כשזה לא נעשה, אני יכול להגיד על כל תופעת פשיעה, שעוברים על תיקים, לא מדובר פה על תיקי רצח, גם תיק תקיפה ואיומים, פרקליטות המדינה בוחנת כל תיק למה הוא נגנז.

<נצ"מ מוטי שיף: כמו שציינתם נכון, זה באמת נושא פרי.

<נצ"מ מוטי שיף: מטבע הדברים יש אירועים.

<נצ"מ מוטי שיף: אם המשטרה מביימת פעילות, אז מטבע הדברים תהיה תקיפה אז יכול להיות שיהיו עצורים.

<נצ"מ מוטי שיף: יכול להיות שבתקשורת זה יוצר תחושה שהיה אירוע, אבל לפעמים זה ההפך הנכון.

<נצ"מ מוטי שיף: מטבע הדברים לא אתייחס לאירועים ספציפיים, כמו שאמרתי לגבי המכתב שנשלח אתמול בבית-שמש.

<נצ"מ מוטי שיף: לגבי נושא ההסתה, שלומי בוודאי ירחיב.

<נצ"מ מוטי שיף: אנחנו כפופים להוראות החוק, שזה בידיים שלכם, ולנהלים של פרקליטות המדינה.

<נצ"מ מוטי שיף: נושא הסתה זה עבירות של חופש הביטוי, ולכן על-פי הנהלים כדי לפתוח בכלל בחקירה, אני לא מדבר על להעמיד לדין ולא להביא חשוד לחקירה, אנחנו נדרשים לאישור של פרקליטות המדינה.

אמיר אוחנה: זו נקודה שחשוב לחדד.

אמיר אוחנה: אתה אומר שאתם כפופים להוראות החוק.

אמיר אוחנה: האם הבעיה היא החוק או הפרשנות של החוק?

אמיר אוחנה: אם יש צורך בתיקוני חקיקה, תביאו לנו, אנחנו נבצע.

<נצ"מ מוטי שיף: אני לא אכנס לחצר של שלומי בפרקליטות המדינה, הוא ידבר על זה.

אמיר אוחנה: כן נכנס לזה.

<נצ"מ מוטי שיף: אני אומר שזה עדיין לא אצלנו.

<נצ"מ מוטי שיף: בכל אירוע כזה אנחנו פותחים תיק.

<נצ"מ מוטי שיף: גם כשאנחנו רואים פשקוויל, שלא יחשבו שאנחנו אומרים שעכשיו נתחיל למלא ניירת.

<נצ"מ מוטי שיף: הפשקוויל נתפס, התיק נפתח, העדים נחקרים.

<נצ"מ מוטי שיף: אם יש מצלמות, אנחנו לוקחים אותן, ואז פונים לפרקליטות המדינה.

<נצ"מ מוטי שיף: אגב, המנגנונים פה מאוד מאוד חדים ומהירים, כפי שהזכירו גם קודמיי.

<נצ"מ מוטי שיף: זה ברמות של קבוצות ווטצאפ עם הצבא, עם המגייסים ועם פרקליטות המדינה.

אמיר אוחנה: זאת אומרת שלשיטתכם בוצעה עבירה, והפרשנות שלכם היא שזאת עבירה של הסתה לאלימות.

<נצ"מ מוטי שיף: יש חשד לביצוע עבירה.

<נצ"מ מוטי שיף: בכל מקרה, כדי לעבור לשלב הבא אנחנו פונים לפרקליטות המדינה.

<נצ"מ מוטי שיף: אין עיכובים במתן האישורים כי חושבים שזה לא מהווה עבירה.

<נצ"מ מוטי שיף: גם הפשקווילים שראיתם, חלק מוכרים לנו, חלק גדול מאוד כבר הגיעו לפרקליטות המדינה והם נבחנים.

<נצ"מ מוטי שיף: אבל כמו שנאמר פה, אלה דברים שמשתנים אחת ליום.

<נצ"מ מוטי שיף: חלק מהם רץ ברשתות, לא תמיד רואים את זה בשטח ממש.

<נצ"מ מוטי שיף: הכול נגזרת מזה.

<נצ"מ מוטי שיף: אם הפשקוויל לא מהווה הסתה, אז ממילא גם בית הדפוס שטיפל בו לא מהווה הסתה ומי שהדביק אותו לא ביצע שום עבירה פלילית.

<סנ"צ דורון בנאמו: צהריים טובים לכולם.

<סנ"צ דורון בנאמו: אני שמח שהנושא הזה לא יורד מסדר-היום הציבורי.

<סנ"צ דורון בנאמו: אני חושב שגם תקשורתית זה מוצג במקום מאוד מאוד גבוה, וטוב שכך.

<סנ"צ דורון בנאמו: אנחנו מדברים מתחילת השנה על 19 אירועים.

<סנ"צ דורון בנאמו: אני מדבר על מרחב ציון שאני אחראי עליו, שזה תחנת בית-שמש ולב הבירה, ששם מטבע הדברים אנחנו חווים את אותם אירועים.

<סנ"צ דורון בנאמו: אבל אנחנו צריכים להבין שההתמודדות היא לא פשוטה כלל ועיקר.

<סנ"צ דורון בנאמו: אותם אנשים שעושים את המעשים האלה, שיתוף הפעולה מצד חבריהם הוא אפסי.

<סנ"צ דורון בנאמו: מהר מאוד מעלימים ומוחקים ראיות, ולכן המעשים והפעולות שאנחנו עושים כדי להגיש כתבי אישום הן פעולות מאוד אינטנסיביות.

<סנ"צ דורון בנאמו: בסופו של תהליך אנחנו מצליחים להגיש כתבי אישום ביחד עם הפרקליטות, וזה לא עניין של מה בכך.

<סנ"צ דורון בנאמו: מתחילת השנה עד לרגע זה אנחנו מדברים על למעלה מ-100 כתבי אישום במגזר החרדי באירועים של הפגנות, של התפרעויות על רקע מחאות השבת ועל רקע גיוס חיילים לצה"ל.

אמיר אוחנה: אתה יודע לייחד את הנתון לגבי הפעולות נגד המתגייסים לצה"ל?

אמיר אוחנה: כי זה הנושא שאנחנו דנים בו עכשיו.

<סנ"צ דורון בנאמו: אני מדבר על סדר גודל של 30% מכתבי האישום שמוגשים שם.

<סנ"צ דורון בנאמו: רוב גדול של כתבי האישום הם על רקע חילול כבוד השבת וכדומה.

<סנ"צ דורון בנאמו: אבל ב-19 האירועים האחרונים של תקיפות חיילים שמדברים עליהם, אנחנו מדברים על 40 עצורים מתחילת השנה ועל תשעה כתבי אישום שהוגשו ועוד שמונה כתבי אישום שנמצאים בתהליך עכשיו בפעילות מול הפרקליטות.

<סנ"צ דורון בנאמו: התיקים לא נסגרים מחוסר ראיות.

<סנ"צ דורון בנאמו: למרות שאנחנו מחזיקים מאוד מהקצינים שלנו בפן המקצועי, עדיין חשוב שאנחנו נעבור על התיקים האלה.

<סנ"צ דורון בנאמו: אנחנו לא מאפשרים להם לסגור את התיקים האלה.

<סנ"צ דורון בנאמו: זה עובר עוד עין מקצועית של קצין חקירות מרחבי, ואחר כך עובר למחוזי, כדי שהתיקים האלה בסופו של דבר לא ייסגרו.

<סנ"צ דורון בנאמו: ואם יש עוד פעולות למצות את החקירה, צריך למצות אותה.

<סנ"צ דורון בנאמו: כמובן שאנחנו מגישים ערר על כל שחרור שמתבצע, ואם יש גישה מקלה דברים מגיעים למחוזי וגם לעליון, ויש לנו דוגמאות כאלה.

<סנ"צ דורון בנאמו: לסיכום, אנחנו עושים הרבה מאוד פעילות.

<סנ"צ דורון בנאמו: שוטרים גם נפגעים בפעילות הזאת, אבל עושים את זה בחירוף נפש.

<סנ"צ דורון בנאמו: דיברתי בדיון בשבוע שעבר בדיון עם השר לביטחון פנים, שעסק בסוגיה הזאת בהקשר רחב של העיר בית-שמש.

<סנ"צ דורון בנאמו: העברתי דוגמאות, שבסופו של דבר הפעילות מתבצעת, מגישים כתבי אישום.

<סנ"צ דורון בנאמו: חייבים לשנות את הפזה בנושא של הענישה.

<סנ"צ דורון בנאמו: לטעמי בחלק מהמקרים הענישה מקלה.

<סנ"צ דורון בנאמו: הבאתי כמה דוגמאות של 150, של 80 שעות לטובת הציבור.

<סנ"צ דורון בנאמו: אלה העונשים שגם אותם אנחנו עושים.

<סנ"צ דורון בנאמו: אנחנו רואים מקרים שאחרי שמקבלים את האנשים האלה, חודשיים לאחר מכן הם כבר משתתפים בהפגנה נוספת ובהתפרעויות אחרות, כי הענישה בסופו של דבר לא משפיעה עליהם.

אמיר אוחנה: בוא נמקד את זה רגע.

אמיר אוחנה: האם הפרקליטות לא דורשת עונשים חמורים, ואז ממילא בית המשפט לא נותן, או שהפרקליטות דורשת ובית המשפט לא נותן?

אמיר אוחנה: אני מנסה להבין איפה הבעיה.

<סנ"צ דורון בנאמו: זה בסופו של דבר נמצא אצל השופט.

<סנ"צ דורון בנאמו: הפרקליטות מגישה את התיק עם כתבי האישום.

אמיר אוחנה: אבל ההחלטה של השופט תלויה גם במה שהפרקליטות מבקשת.

אמיר אוחנה: השופט לא יהיה יותר קטגור מהקטגור.

<סנ"צ דורון בנאמו: השופט בסופו של דבר הוא הסמכות להחליט.

<סנ"צ דורון בנאמו: אם הוגש כתב אישום ויש בעיות, הוא יכול להחליט על הענישה המחמירה.

<סנ"צ דורון בנאמו: ברור שיש נסיבות מקלות, עבר פלילי וכדומה של אותו נאשם.

אמיר אוחנה: אתה לא עונה לי על השאלה.

אמיר אוחנה: רק אם אתה יודע.

אמיר אוחנה: האם הפרקליטות מבקשת עונשים שהולמים בעיניכם את העבירה, ואז בתי המשפט אומרים: לא, אנחנו ניתן עונשים קלים על סמך הרקע וכו', או שהפרקליטות מלכתחילה לא מבקשת את העונשים החמורים שאתם חושבים שצריך לתת?

<סנ"צ דורון בנאמו: ברוב המקרים מבקשים את העונשים החמורים.

<סנ"צ דורון בנאמו: עדיין לשופט יש האפשרות, על בסיס הנסיבות הרחבות יותר, להחליט אם להקל או לא.

<גבי גניש: עם כל הכבוד לכתבי האישום שהוא מציין, בשפת הכבאים זה לכבות את השריפה מסביב בלי להגיע למוקד.

<גבי גניש: כולם יודעים טוב מאוד מי זה המוקד, מי המסית.

אמיר אוחנה: מי זה המוקד?

<גבי גניש: יודעים מי מממן.

<גבי גניש: ואם אתם לא יודעים, עכשיו הציגו למעלה מ-4 מיליון שקל להמשיך לממן את אלה שעושים את מה שעושים.

אמיר אוחנה: דולר.

אמיר אוחנה: מה שמר גניש מדבר עליו, זו כתבה שפורסמה ב"כאן" על-ידי מר וייס, ובה אומר הדובר של חסידות סאטמר בישראל באופן מפורש: האדמו"ר הקציב 4 מיליון דולר לטיפול הזה נגד הגיוס לצה"ל.

אמיר אוחנה: אם יתגלה שחלק מ-4 מיליון הדולר האלה או כולם מוקדשים להסתה לאלימות, אתם צריכים להתחקות אחרי המקור.

אמיר אוחנה: ואם צריך לחקור גם את האדמו"ר ואם צריך לעצור, אז לעצור.

אמיר אוחנה: האם אתם עושים את זה?

אמיר אוחנה: האם זה בלקסיקון שלכם?

אמיר אוחנה: אגב, חרף זה שברור לי שיהיו פה איומים באלימות וטרור.

אמיר אוחנה: אבל אנחנו לא מתקפלים בפני איומים כאלה, נכון?

אמיר אוחנה: באף מישור.

<רפ"ק אבי ראש: בעניין של הסתה, כמו שנאמר קודם, צריך אישור של הפרקליטות, ואנחנו דנים על זה בקבוצות העבודה שלנו גם בהיבט הזה של התמיכה הכלכלית, בין מהארץ ובין מחו"ל.

<רפ"ק אבי ראש: זה נושא יותר מורכב, ואני אשאיר לנציג הפרקליטות לענות על זה.

<רפ"ק אבי ראש: ברמת המדיניות, אני מגיע מהאגף לחקירות ולמודיעין.

<רפ"ק אבי ראש: המדיניות שלנו היא מחמירה.

<רפ"ק אבי ראש: אנחנו רואים בחומרה רבה את האירועים האלה.

<רפ"ק אבי ראש: אנחנו מנחים את היחידות לפעול בנחישות לא להקל ראש, למצות ראיות, לאסוף כמה שיותר ראיות ולהעמיד לדין.

<רפ"ק אבי ראש: כאן זה מתחלק לשתי קטגוריות.

<רפ"ק אבי ראש: אם זה עבירות רגילות במסלול הפלילי הרגיל, אנחנו פועלים מיידית – איומים, תקיפה וכיו"ב – להגיש כתב אישום מהיר.

<רפ"ק אבי ראש: ואם זה עבירות הסתה, אנחנו אוספים את החומרים, כמו שנאמר קודם.

<רפ"ק אבי ראש: לא מרפים את הידיים ומעבירים את כל החומר שנאסף לעיון הפרקליטות כדי שייתנו לנו אישור לפי הנחיית היועץ המשפטי לממשלה לפתוח בחקירה בעבירה של הסתה.

אמיר אוחנה: מתוך כל המקרים האלה של ההסתה שהעברתם לפרקליטות, כמה כתבי אישום הוגשו בגין הסתה, אם בכלל?

<רפ"ק אבי ראש: את הנתון הזה באופן ספציפי אין לי.

<רפ"ק אבי ראש: אולי לפרקליטות יש.

אמיר אוחנה: נשמע את זה מהפרקליטות.

מרדכי יוגב: כמה תלונות הוגשו?

<רפ"ק אבי ראש: יש לנו 113 תלונות.

אמיר אוחנה: זה כולל אלימות ואיומים וכו'.

<רפ"ק אבי ראש: אין לנו פילוח לפי עבירות הסתה או לא.

<רפ"ק אבי ראש: אני יכול לומר שיש לנו צוות עבודה, יש לנו גם רפרנט במטה הארצי שעוקב אחרי התיקים בשוטף מדי יום.

<רפ"ק אבי ראש: יש לנו קבוצת ווטאצפ שאנחנו חברים בה, גם הצבא, גם הפרקליטות.

אמיר אוחנה: זה אותו צוות שהוקם?

<רפ"ק אבי ראש: זה אותו צוות שהוקם.

אמיר אוחנה: הוא גם נפגש מעבר לווצאפ?

<רפ"ק אבי ראש: הוא גם נפגש.

אמיר אוחנה: מתי בפעם האחרונה.

<רפ"ק אבי ראש: נפגשנו לפני כחודש עם ראש המחלקה לתפקידים מיוחדים.

<רפ"ק אבי ראש: הצוות נפגש.

<רפ"ק אבי ראש: אנחנו גם חושבים על פעילות יזומה, איך לטייב את העבודה שלנו ואיך להגביר את האכיפה בעניין הזה.

<רפ"ק אבי ראש: אני יכול לומר לדוגמה, שיתוף הפעולה הוא מצוין, מהיר מאוד.

<רפ"ק אבי ראש: הוזכרה קודם הפעילות שהייתה מול הבית של ראש אכ"א, ההסתה שהייתה שם.

<רפ"ק אבי ראש: תוך 10 דקות קיבלנו אישור מפרקליט המדינה לפתוח בחקירה בעבירות של הסתה.

<רפ"ק אבי ראש: מטבע הדברים אני לא יכול לפרט, אבל מתבצעת חקירה גם במישור הרגיל, גם במישור המודיעיני.

אמיר אוחנה: בעבירות של הסתה לאלימות גרידא.

<רפ"ק אבי ראש: במקרה הספציפי הזה, כן.

אמיר אוחנה: חבר הכנסת יעקב מרגי, אני חייב להגיד לפני שתאמר משהו, רק בזכות אנשים כמוך המיעוט, שבוודאי לא מייצג את החברה החרדית, המיעוט האלים הזה שמסית ושתוקף, סוף-סוף יוכנע על-ידי מה שהיום הוא הרוב השקט, אבל אתה היום מפר את השקט הזה, כי שקט הוא רפש.

אמיר אוחנה: בבקשה.

יעקב מרגי: תודה לך שלקחת את זה תחת ידך.

יעקב מרגי: אני זוכר את הדיונים הקודמים בוועדה הזאת.

יעקב מרגי: אין ספק שהם הגיעו לדיון, אנחנו רואים את יתר הרצינות, את יתר הנחישות, את הבקיאות שבה אתם מציגים את הנושא הזה לעומת הדיון הראשון.

יעקב מרגי: כשזה עלה זה היה משהו התחלתי, ואני שמח שזה כך.

יעקב מרגי: אני מקווה שזה יימשך.

יעקב מרגי: אני רוצה להסביר.

יעקב מרגי: הבעיה היא שיש קבוצה קיצונית, ואני אפילו לא מתייחס לאלה שאתם רואים אותם עם השלטים.

יעקב מרגי: הם מופעלים, הם מוזנים על-ידי קבוצה קיצונית שכל האידיאולוגיה שלה זה הקיצוניות בחברה החרדית.

יעקב מרגי: וזה לא ייגמר בגיוס.

יעקב מרגי: אם הם יצליחו בגיוס, זה יעבור לנושאים אחרים.

יעקב מרגי: היה לי העונג והכבוד לחסל את תופעת ההפגנות על החפירות הארכיאולוגיות.

יעקב מרגי: הצענו מנגנון חלופי אחרי שהבנו שאותה קבוצה קיצונית השתלטה על השפויים שטיפלו בסוגיה.

יעקב מרגי: אפילו הרב שמידט, שהיה האדם הכי פרקטי, השתלטו עליו.

יעקב מרגי: כשהצענו קבוצה חלופית ופגענו במוטיבציה הכלכלית, אנחנו לא שומעים את זה הרבה.

יעקב מרגי: כמעט ולא שומעים.

יעקב מרגי: גם אז זכינו להפגנות ליד הבית, זה לא הרתיע אותנו.

יעקב מרגי: אני אומר לכם, צריך לשבת על ראש הנחש, כי זה אפילו לא מגיע מהאדמו"רים.

יעקב מרגי: לא צריך לעצור את האדמו"רים.

יעקב מרגי: אתה שומע את ההתבטאויות לאחרונה של גדולי הרבנים מתוך החברה החרדית שיוצאים נגד זה.

יעקב מרגי: זה כבר מפריע בתוך החברה החרדית.

יעקב מרגי: אנחנו בדילמה.

יעקב מרגי: אין ספק, המחזות מרתיעים גם את אלה שישבו על הגדר ולא רצו להיכנס לתוך תהליך הגיוס.

יעקב מרגי: אני לא בקי בנתונים, אבל יש נקודת חשל בעקומה בסוגיית הגיוס.

יעקב מרגי: אני בדילמה.

יעקב מרגי: מצד אחד אני שמח באכיפה המאסיבית ובפעולות היזומות שלכם, אבל כדאי שכאשר אתם עושים את הפעולות היזומות, שמי שיקבל את ההחלטה על העיתוי ואיך שיבין קצת את הדינמיקה בחברה החרדית.

יעקב מרגי: הפעולות היזומות ברוכות וכך צריך לעשות לפי כל השיטות.

יעקב מרגי: בתחבולות תעשה לך מלחמה.

יעקב מרגי: אבל כשאתה את זה ביום שישי לפני כניסת השבת, אתה מקומם עליך את החברה החרדית.

יעקב מרגי: אתה שולח אליהם רוח גבית.

יעקב מרגי: אנחנו ערים לשיח.

יעקב מרגי: אני לא עושה כלום לעומת היהודי שיושב פה מתוך החברה החרדית.

יעקב מרגי: כדאי מאוד שגם העיתוי יהיה חשוב.

יעקב מרגי: באתי לפה לומר לכם שזו לא הרוח השלטת.

יעקב מרגי: נכון, החברה החרדית היא חברה נגררת, היא לא יוזמת.

יעקב מרגי: לכן גם העסקנים האחרים לא מתבטאים, כי יש להם השקפת עולם לעודד, לא לעודד, איך זה נתפס.

יעקב מרגי: אין לי בעיה בקטע הזה.

יעקב מרגי: ואני אומר את זה בשמם, לא לוקח תהילה לעצמי כיחידי.

יעקב מרגי: כולם – נקעה נפשם מאותה קבוצה.

יעקב מרגי: כולם סובלים מאותה קבוצה.

יעקב מרגי: כמו שאנחנו יודעים לשים את היד על ראש הנחש, אם זה בפשיעה האזרחית, בפשיעה הפלילית, בביטחונית, צריך להגדיר את היעד הזה אותו דבר.

יעקב מרגי: בבת אחת לפגוע להם במוטיבציה, ויש להם מוטיבציה.

יעקב מרגי: הם מגייסים כספים, הם תופסים תהילת עולם.

יעקב מרגי: הם נבנים מהמראות האלה, הם רוצים את התמונות האלה.

יעקב מרגי: כשהפגינו ליד הבית שלי לפני כחודש וחצי או חודשיים, לא הייתי בבית.

יעקב מרגי: הגיעו היסמ"ניקים קצת באיחור, לא היה להם במה לתפוס אותם.

יעקב מרגי: אבל הם סילקו אותם ובדרך כבר עצרו אותם.

יעקב מרגי: הגישו נגד נהג המיניבוס דוח של איכות הסביבה.

יעקב מרגי: הם הציפו את כל המושב שלי בפשקווילים, הגישו להם דוח.

יעקב מרגי: הדוח הזה קטן עליהם, אבל צריך לפגוע בהם בכל המישורים.

יעקב מרגי: אם תהפכו אותם לקדושים לשלושה ימים, נתתם להם חוויה.

יעקב מרגי: צריך לפגוע במוטיבציה ולפגוע בראש הנחש, ולאפשר למי שרוצה לעבור למסלול של גיוס.

יעקב מרגי: אנחנו לא כופים על אף אחד.

יעקב מרגי: מי שרוצה לשבת וללמוד, אנחנו מעודדים אותם לשבת וללמוד.

יעקב מרגי: מי שרוצה להתגייס, שלא יפריעו לו.

יעקב מרגי: באיזו זכות הם מפריעים לו?

יעקב מרגי: הוא רוצה ללכת לשירות אזרחי, שילך.

יעקב מרגי: אני אומר לכם, זה לא ייגמר בצבא.

יעקב מרגי: הם יצליחו בצבא, הם ייכנסו לתוככי החברה החרדית על כל צעד ושעל.

יעקב מרגי: כל מי שיקבל החלטה אחרת.

יעקב מרגי: וזה תהליך שילך ויידרדר בתוך החברה הכללית.

יעקב מרגי: באתי רק לחזק את ידיכם.

יעקב מרגי: אבל כפי שאמרתי, אני רואה את זה מישיבה לישיבה – יותר נחישות, יותר מקצועיות, יותר חיים את הנושא.

יעקב מרגי: אני מקווה שתמשיכו.

אמיר אוחנה: תודה לך, חברי.

אמיר אוחנה: עד כמה שאני יודע, זו הפעם הראשונה בישיבות האלה, לפחות שאני מנהל, שחבר כנסת חרדי מגיע, משתתף ואומר את הדברים בצורה ברורה, בהירה.

אמיר אוחנה: ואני כמובן מצטרף לכל מילה שלך.

אמיר אוחנה: מר שלומי אברמזון, נציג הפרקליטות, בבקשה.

<שלמה אברמזון: אני רוצה להקדים שתופעת ההתנכלות לחיילים חרדים והפועלים לגיוסם היא באמת תופעה חמורה, שכלל הגורמים, גם במערכת האכיפה, מערכת המשפט, מגויסים לה.

<שלמה אברמזון: התקיימו לא מעט ישיבות, שהאחרונה בהן הייתה בראשות היועץ המשפטי לממשלה.

<שלמה אברמזון: הן היועץ המשפטי לממשלה והן סגן שר הביטחון, שאצלו אנחנו מתייצבים באופן קבוע לישיבות מעקב, שיבחו את העשייה במחויבות.

<שלמה אברמזון: חשוב להבין שאנחנו נותנים לזה המון המון משקל בגלל החשיבות הציבורית שאנחנו רואים בזה, למרות שהעבירות עצמן הן לא העבירות הכי חמורות בספר החוקים.

<שלמה אברמזון: אין פה עבירות רצח ואין פה עבירות מין חמורות, ועדיין, למרות שזה עבירות תקיפה לא תמיד ברמה הגבוהה, לפעמים זו יריקה או דחיפה, או עבירות העלבת עובד ציבור, למרות שאלה עבירות לא הכי חמורות אנחנו נותנים לתופעה ולהתמודדות בכל כתב אישום את כל המשקל שלו.

<שלמה אברמזון: זו הערה מקדימה.

<שלמה אברמזון: ברמה הפלילית ניתן להגיד שנפתחת חקירה ביחס לכל אירוע, בין אם הוא הטרדה, בין אם הוא תקיפה ברמה המינורית, בין אם זה איומים.

<שלמה אברמזון: ככל שיש ראיות, המשטרה לא צריכה אותנו בשביל זה, אבל אנחנו שותפים לעשייה ומנסים לעזור כדי לחבר קצוות לפעמים בישיבות שאנחנו עושים.

<שלמה אברמזון: הפרקליטות, על בסיס ראיות, תגיש כתבי אישום.

<שלמה אברמזון: אין מצב בסיטואציה של התופעה הזאת שאנחנו נגיד שבנסיבות העניין אין עניין ציבורי, בשפת העם, ביחס לתיקים האלה.

<שלמה אברמזון: אלה תיקים חשובים, ערכיים.

<שלמה אברמזון: אלה תיקים שמטעמי מדיניות חשוב לנו להגיש, אבל בסופו של יום אנחנו תלויי ראיות.

<שלמה אברמזון: אם יש ראיות, יוגשו כתבי אישום.

<שלמה אברמזון: אם אין ראיות, לא יוגשו כתבי אישום.

<שלמה אברמזון: שיתוף הפעולה בינינו לבין המשטרה הוא שיתוף פעולה הדוק, הוא פורה.

<שלמה אברמזון: יש ישיבות עבודה, יש דרכים יצירתיות.

<שלמה אברמזון: היוזמה של הביום הייתה של המשטרה, הם פעלו בתיאום אתנו וזה באמת רעיון יצירתי שהביא גם לתוצרים, ואני אתייחס לזה.

<שלמה אברמזון: סך הכול מתופעת הביום הזאת הוגשו עד עכשיו שלושה כתבי אישום.

<שלמה אברמזון: יש עוד כמה תיקים שבהשלמות חקירה, יש עוד כמה תיקים שבהכנת כתבי האישום שהוגשו הגשנו בקשות מעצר או תנאים מגבילים.

<שלמה אברמזון: בחלק מהמקרים בית המשפט קיבל את עמדתנו, בחלק מהמקרים הוא קבע שזה יהיה במעצר בית ולא בבית הכלא.

<שלמה אברמזון: שיקול דעת של בית המשפט ששומע גם את הצד של אותו נאשם.

<שלמה אברמזון: אם מצאנו לנכון, הגשנו ערר.

מרדכי יוגב: תוך 113 תלונות רק שלושה כתבי אישום?

<שלמה אברמזון: לא.

<שלמה אברמזון: התייחסתי לביום.

<שלמה אברמזון: לנתונים האחרים אני אתייחס עוד רגע.

<שלמה אברמזון: גם הם אולי לא מרשימים.

<שלמה אברמזון: בסך הכול, ביחס לכל התופעה הזאת על-פי ההיכרות שלנו לפחות, הוגשו סך הכול כתבי אישום נגד שמונה נאשמים.

אמיר אוחנה: באיזה עבירות?

<שלמה אברמזון: אתייחס עוד שנייה גם לשאלת ההסתה של אדוני.

אמיר אוחנה: כי פה חברנו אמר מעל 100 כתבי אישום.

<שלמה אברמזון: אני מפריד בין כתבי אישום שהוגשו נגד כאלה שהעליבו, תקפו חיילים חרדים באופן ישיר, לבין העולם היותר רחב שאליו התייחסה המשטרה, שזה הפגנות חרדים נגד גיוס, שגם בהן יש תקיפות של שוטרים ואנחנו מגישים כתבי אישום.

<שלמה אברמזון: שם בסך הכול הוגשו 100 כתבי אישום.

<שלמה אברמזון: גם הדרך הזאת היא סוג של אכיפה מול מגזר שמתנגד לפעילויות המשטרה, מתנגד לגיוס, מנהל הפגנות שהיו מגיעות לאלימות ולתקיפות.

<שלמה אברמזון: אז טוב שמגישים כתבי אישום.

<שלמה אברמזון: שאלתם לגבי הפעולות הישירות של תקיפה של חיילים חרדים, התמונות שאנחנו רואים לפעמים בתקשורת ביחס לאירועים האלה.

<שלמה אברמזון: אלה המספרים שאני מכיר.

<שלמה אברמזון: אגב, התיק שהוזכר פה של ראש אכ"א, אישרנו פתיחה בחקירה בעבירות הסתה.

<שלמה אברמזון: בסופו של יום, לפחות כרגע, לא ידוע לי על פיצוח בפן הזה של התיק.

<שלמה אברמזון: אבל במסגרת החקירה של התיק הזה הגיע אדם לאלוף אלמוז בבית הכנסת שהוא בא להתפלל בו, ניסה לירוק עליו, ניסה לאיים עליו.

<שלמה אברמזון: כמובן שהוגש כתב אישום.

<שלמה אברמזון: כתבי אישום בעבירות האלה לא תמיד מוגשים מיידית.

<שלמה אברמזון: התיק הזה כמובן שהוגש מיידית.

<שלמה אברמזון: אנחנו רואים אותו כחלק מאותה תופעה שאנחנו מדברים עליה פה בכמה ישיבות.

<שלמה אברמזון: למיטב ידיעתי יש כרגע במעצר בית.

מרדכי יוגב: מה נגזר עליו?

<שלמה אברמזון: רק התחיל התיק.

<שלמה אברמזון: אנחנו בתחילת הדרך.

<שלמה אברמזון: הוגש כתב אישום, האיש במעצר.

אמיר אוחנה: תן לי לנחש שהוא לא ילך לכלא.

<שלמה אברמזון: אני אתייחס לזה עכשיו.

<משה פריאן: התבצעו אין-סוף עבירות נגד חיילים, נגד אנשי מילואים.

<משה פריאן: כשזה הגיע לאלוף, כל משטרת ישראל הייתה על הרגליים ותפסו את האדם.

מרדכי יוגב: אני רוצה לשאול שתי שאלות הבהרה.

מרדכי יוגב: בתהליך הזה תהיו עם יד על הדופק לערער.

מרדכי יוגב: מכיוון שזאת מכת מדינה כרגע, נשים אותה במקום שלה, אז הערעור מערער את השופט שנתן פחות מדי.

מרדכי יוגב: שב"כ עושה את זה הרבה משלום ומחוזי, ומצליח.

מרדכי יוגב: המשטרה טיפה פחות.

מרדכי יוגב: מניסיוני שלי כמח"ט באפרים בעבר, כששופט לא נתן מה שצריך לתת, אז קיבלתי ייעוץ מיועמ"ש יו"ש בשעתו: קח את חמש הנקודות הכי כואבות ושם עוזריי יעזרו לך לערער, וזה הביא למצב אחר ברמת ההרתעה והשיפוט.

מרדכי יוגב: זאת אומרת, הערעור הוא של הפרקליטות.

מרדכי יוגב: זה צד אחד לוויכוח בפעם הבאה, האם גם יהיו ערעורים על קולת עונש.

מרדכי יוגב: ולצד השני להביא את מנהל בתי המשפט שידע גם הוא לתת לנו.

מרדכי יוגב: אז שגם הוא יעמוד לשיקוף של הוועדה ויצטרך להסב את תשומת השופטים שיש בו עניין לענות בו ולהתייחס אליו.

<גבי גניש: מה אתה אומר על זה שחיילים פוחדים?

<שלמה אברמזון: ככל שיהיו לנו ראיות, אנחנו נגיש כתבי אישום.

<שלמה אברמזון: דין האלוף אלמוז, שאולי הוא בכיר בדרגתו, כדין חייל פשוט שמסתובב במאה שערים ומותקף.

<שלמה אברמזון: אולי אפילו האלוף אלמוז הוא הרבה יותר חזק מבחינת העמידות שלו אל מול חייל מן השורה, סמל במקרה הטוב, שמותקף במאה שערים.

<שלמה אברמזון: לכן אנחנו עובדים לפי ראיות.

<שלמה אברמזון: אבל כתבי אישום יוגשו בשני המקרים.

<שלמה אברמזון: בתיק נוסף, אני לא זוכר אם התייחסתי אליו בישיבה הקודמת, שבו נקראו קריאות נגד חייל שהגיע להתפלל בבית-כנסת, קריאות מסוג ה"חרדק", הגשנו כתב אישום בעבירת העלבת עובד ציבור.

<שלמה אברמזון: צריך להבין, זו עבירה שבית-משפט עליון חושב שהיא עבירה מורכבת שצריך להיזהר בשימוש בה.

<שלמה אברמזון: גם בבית הזה היו כבר קריאות לבטל את עבירת העלבת עובד ציבור.

יעקב מרגי: אני הגשתי הצעת חוק, מקווה שכאשר זה יגיע משרד המשפטים לא יתנגד לזה, שגם העלבה לחייל שאינו בתפקיד, לא רק לחייל בתפקיד.

יעקב מרגי: כדי לאפיין את אותו סוג פגיעה, עצם היותו חייל, אם הוא יקבל העלבה זה ייחשב כהעלבת עובד ציבור.

אמיר אוחנה: אבל זה כבר, לא?

<שלמה אברמזון: זה כבר.

יעקב מרגי: לא.

אמיר אוחנה: הפרקליטות אומר שכן, הם מגישים כתבי אישום.

יעקב מרגי: על עצם היותו חייל, אפילו לא במדים.

<שלמה אברמזון: אבל גם אם הוא לא היה עם מדים, זה היה על רקע תפקידו, היה אפשר להגיש כתב אישום.

<שלמה אברמזון: אנחנו הגשנו את התיק הזה על תקיפה.

<שלמה אברמזון: בית המשפט זיכה מעבירת התקיפה אבל כן הרשיע בעבירת העלבת עובד ציבור.

אמיר אוחנה: גזרה עליו עונש חמור מאוד, שהוא?

<שלמה אברמזון: זו עבירה שהעונש בגינה הוא חצי שנת מאסר.

<שלמה אברמזון: הצגנו בפני שופטת השלום במקרה הזה את התופעה, את המורכבות שלה, והיא גזרה עליו עונש של חמישה חודשי מאסר שירוצו בעבודות שירות.

<שלמה אברמזון: אנחנו ראינו את התיק הזה כתיק שהוא הישג ברמת יחס הענישה.

<שלמה אברמזון: נציגי המשטרה היו שמחים, אני מאמין, לקבל כזאת ענישה בשגרה בעבירות האלה.

<שלמה אברמזון: פשוט הצלחנו להבהיר לשופטת את התופעה.

אמיר אוחנה: אני מניח שזה פלוס מאסר על תנאי.

<שלמה אברמזון: כן, כמובן.

אמיר אוחנה: זאת אומרת, בפעם הבאה שהוא יעשה את זה, זה כבר מאסר.

<שלמה אברמזון: אני לא זוכר אם הייתה שם סנקציה כלכלית, אני מקווה שכן.

<שלמה אברמזון: בדרך כלל אנחנו מבקשים גם פיצוי למתלונן או קנס.

<שלמה אברמזון: תיק נוסף הוא תיק שבפריפריה של התקיפה של חיילים.

<שלמה אברמזון: זה תיק של הרב הבלין מקריית-גת, שהיה באיזשהו קשר עם הצבא, זה לא היה הרבה מעבר לזה, ביחס לגיוס של החיילים של חב"ד.

אמיר אוחנה: דנו על זה בישיבה הקודמת.

<שלמה אברמזון: פיזרו כרוזים, נכנסו אליו הביתה וזרקו כרוזים אצלו בבית.

<יעקב וידר: תקפו את אשתו.

<שלמה אברמזון: בסופו של דבר זה תיק שאנחנו ביקשנו עליו עונש של מאסר בפועל.

<שלמה אברמזון: בית המשפט לא קיבל את עמדתנו, ובדעתנו לערער על ההחלטה הזאת.

<שלמה אברמזון: אנחנו מכבדים את ההחלטה של בית המשפט.

<שלמה אברמזון: אנחנו במקרה הזה חושבים אחרת, אנחנו נגיש ערעור.

אמיר אוחנה: מה בית המשפט גזר?

<שלמה אברמזון: בית המשפט בהתחלה גזר עונש של מאסר שהוא רוצה בעבודות שירות.

<שלמה אברמזון: הם לא הגיעו למפגש עם הממונה על עבודות שירות ובסופו של דבר זה ירד למאסר על תנאי.

<שלמה אברמזון: בואו לא נתייחס מעבר לזה.

<שלמה אברמזון: יוגש ערעור.

<יעקב וידר: אז בסוף הקלו עליו.

אמיר אוחנה: הקלו עליו, כן.

אמיר אוחנה: הוא לא שיתף פעולה, אז הקלו עליו.

מרדכי יוגב: מה שאני מבקש ממך, שלומי, שתערערו.

<שלמה אברמזון: אמרתי שאנחנו מערערים.

אמיר אוחנה: אבל מה תדרשו, לחזור לעבודות שירות או מאסר משמעותי בפועל?

<שלמה אברמזון: אני מניח שנישאר עם העונש שטענו בו בערכאה הראשונה, שהיה עונש של מאסר.

<שלמה אברמזון: ביחס לעבירות ההסתה, אושרו במהלך התקופה האחרונה לא מעט חקירות ביחס לעבירות ההסתה.

<שלמה אברמזון: אני אמנה חלק מהמרקרים.

<שלמה אברמזון: פשקוויל שהוצא נגד רס"ן רשי, פשקוויל חמור.

<שלמה אברמזון: אושרה חקירה בעבירות הסתה.

<שלמה אברמזון: תליית בובות של חיילים בפורים בשכונות בירושלים.

<שלמה אברמזון: שריפת בובת חייל חרדי בל"ג בעומר.

<שלמה אברמזון: בגין הכרוז שיצא נגד ראש אכ"א.

<שלמה אברמזון: היה כרוז מאוד חמור שממש קרא לרצוח חיילים חרדים בפועל.

<שלמה אברמזון: אפילו כרוז שהציע כסף למי שיקרא "חרדק" נגד חיילים, אושרה פתיחה בחקירה.

<שלמה אברמזון: כל המקרים האלה הם מקרים שאישרנו פתיחה בחקירה.

<שלמה אברמזון: ברגע שיש הסתה ברורה לאלימות, אנחנו שותפים פה למאבק ואנחנו פותחים בחקירה.

<שלמה אברמזון: כרגע למיטב ידיעתי אין ממצאים בכל החקירות האלה.

<שלמה אברמזון: אם וכאשר יהיו ראיות בכל אחד מהתיקים האלה, לא אתחייב על זה כרגע כי זה תלוי ראיות, אני מניח שיוגשו גם כתבי אישום בעבירות הסתה.

<שלמה אברמזון: לשאלתך, כרגע אני לא מכיר תיק שהייתי אמור להכיר שבו הגשנו כתב אישום בעבירת הסתה, כי לא היו לנו תיקים שהבשילו לידי ראיות.

אמיר אוחנה: אבקש התייחסות של המשטרה לגבי התקדמות החקירות בנושא עבירות ההסתה.

<שלמה אברמזון: אני יכול להגיד שבאופן כללי, במהלך התקופה האחרונה – אולי זה בזכות ההסלמה שהייתה בהתבטאויות – רוב התיקים שהמשטרה פנתה אלינו, אם לא כולם, אושרה פתיחה בחקירה.

<קריאה: זה שינוי גישה.

<שלמה אברמזון: אני לא חושב שזה שינוי גישה, אולי זו ההסלמה בטקסטים.

<שלמה אברמזון: אבל אנחנו גם חיים את השטח, וככל שהשטח יותר בוער אז האפשרות הממשית שזה יוביל לכדי אלימות קיימת.

<שלמה אברמזון: אני רוצה להתייחס לעוד כמה נקודות, קצת לזוז מהעולם הפלילי לעולמות תוכן אחרים שבעיני גם הם חשובים.

<שלמה אברמזון: הפגנות מול בתים של פועלים לגיוס חרדים לצה"ל.

<שלמה אברמזון: פרקליט המדינה פנה למפכ"ל המשטרה בעקבות היחשפות שלנו להפגנות שנערכות מול בתים כמו רס"ן רשי, מנדי כץ, של אנשים שפועלים לגיוס חיילים לצה"ל.

<שלמה אברמזון: זה פשוט להגיע אליהם הביתה.

אמיר אוחנה: יש החלטה של העליון, שהפגנות כאלה יבצעו מול מקום עבודתו ולא מול ביתו.

<שלמה אברמזון: יפה.

<שלמה אברמזון: זה להגיע לבטן הרכה.

<שלמה אברמזון: זה מול הילדים, זה מול השכנים.

<שלמה אברמזון: אנחנו רואים את זה מאוד מאוד בחומרה.

יעקב מרגי: הם באו אלי פעם אחת ולא באו יותר.

יעקב מרגי: אם הייתם עושים להם אותו דבר, גם לא היו באים.

<שלמה אברמזון: נבחרי ציבור זה עולם אחר.

יעקב מרגי: אף אחד לא טיפל בהם.

יעקב מרגי: לא אתם.

יעקב מרגי: היס"מ באו באיחור.

יעקב מרגי: יש שיטות אחרות.

<שלמה אברמזון: במושב של אדוני כנראה יודעים.

יעקב מרגי: החלפת ברכיים לאורך זמן.

יעקב מרגי: היס"מניקים יודעים לעשות את זה.

<שלמה אברמזון: זו הייתה פנייה שעשינו למשטרה, ואני מקווה מאוד שזה יישא פרי וההפגנות יורחקו מהבתים של האנשים האלה שעושים עבודת קודש.

<שלמה אברמזון: תביעות אזרחיות.

<שלמה אברמזון: במהלך הדיון אצל היועץ המשפטי לממשלה הוא הנחה שיש לבחון הגשת תביעות אזרחיות במקרים המתאימים.

<שלמה אברמזון: ככלל העבירות הרלוונטיות זה יהיה לשון הרע.

<שלמה אברמזון: הגשנו בקשה לכל השותפים שלנו במשרד הביטחון, בצבא, שככל שיש מקרים כאלה, שיפנו אלינו ואנחנו נבחן את זה.

<שלמה אברמזון: גם המקרים האלה הם כמובן תלויי ראיות.

<שלמה אברמזון: כלומר, לא נצליח להגיש תביעה אם לא יהיו לנו ראיות מיהו אותו אדם שפעל נגד אותם חיילים.

אמיר אוחנה: האם הקריאה "חרדק" להשקפת

אמיר אוחנה: כם היא עילה לתביעה בלשון הרע?

<שלמה אברמזון: אם נקרא לעבר אדם ספציפי.

אמיר אוחנה: אין מחלוקת ראייתית.

יעקב מרגי: הם טיפלו בקריאה "נאצים"?

יעקב מרגי: שיטפלו בביטויים האיומים האלה, "נאצים", שזה הפך להיות תופעה.

אמיר אוחנה: למשל, גם אמירה כזאת.

יעקב מרגי: היא חמורה יותר.

<שלמה אברמזון: ככל שיש לנו האדם, לרוב אנחנו נצליח להגיע למקום של הגשת כתב אישום פלילי.

יעקב מרגי: יש הרבה סרטונים.

אמיר אוחנה: אני רוצה לשמוע תשובה, האם זו עילה לתביעה, "חרדק", "נאצי", כל המילים שנאמרות.

<שלמה אברמזון: "חרדק" כבר הגדרנו, וכמובן "נאצי", כביטוי שעולה כדי העלבת עובד ציבור.

<שלמה אברמזון: ככל שאנחנו יכולים לבחור בנתיב הפלילי.

אמיר אוחנה: אבל הדברים האלה קיימים בטונות, סליחה שאני אומר.

אמיר אוחנה: הסרטונים מופיעים, יש בעיה לאתר את האנשים ולהגיש נגדם תביעות?

יעקב מרגי: ואם הם קטינים, יש ההורים שלהם.

אמיר אוחנה: נכון.

<שלמה אברמזון: אנחנו בוחנים ראיות.

<שלמה אברמזון: ברגע שיהיו לנו תיקים כאלה עם ראיות.

אמיר אוחנה: נחזור למשטרה.

<שלמה אברמזון: אני עובד אתם בשיתוף פעולה, אני יודע מה המאמצים.

אמיר אוחנה: לאף אחד אין טענות, אבל בסוף הדברים צריכים להיות מבוצעים.

<שלמה אברמזון: במהלך הישיבה דנו בכל הנושא של צעדים מנהליים באופן של שלילת תמיכות.

<שלמה אברמזון: אם יהיה לנו מידע על כך שישיבה מסוימת שנתמכת על-ידי המדינה, בתמיכת הישיבה, הנהלתה, רבניה, פועלת להסתה לפגיעה בחיילים, גם אז אנחנו נשקול עם הגורמים הרלוונטיים במשרד הביטחון שלילת התמיכה מהישיבה.

אמיר אוחנה: אלה דברים תיאורטיים או דברים שקרו?

אמיר אוחנה: יש ישיבה שהתמיכה בה נשללה בעקבות פעילות כזאת?

<שלמה אברמזון: כרגע אני מצביע על הכלים שיש לנו.

יעקב מרגי: אנחנו נשקול.

<שלמה אברמזון: לא.

<שלמה אברמזון: זה מאוד ברור.

אמיר אוחנה: את הדברים האלה ידענו גם בדיון הקודם.

<שלמה אברמזון: אני אומר שוב, אנחנו חיים ממידע.

<שלמה אברמזון: הפרקליטות הרי לא תפעל ככל שלא יהיה לנו מידע.

<שלמה אברמזון: ברגע שיהיה לנו מידע על כזאת ישיבה, נפעל.

<שלמה אברמזון: כרגע מתבררות פניות שלנו.

יעקב מרגי: לכל העצורים יש תעודות זהות?

<שלמה אברמזון: אני מניח.

יעקב מרגי: האמן לי שבלחיצת כפתור יכולים לדעת אם הוא מקבל תמיכה בהיותו תלמיד, אברך, שם הישיבה שלו, הכול.

<שלמה אברמזון: השאלה היא אחרי זה, בשלב הבא, האם הישיבה פעלה להוציא אותו להפגנות.

אמיר אוחנה: אם ראש ישיבה אומר:

אמיר אוחנה: אני לא אקבל אותך כי אחיך משרת בצבא – אפשר לפעול נגד אותו ראש ישיבה?

יעקב מרגי: מאחר ששאלת אותי את השאלה כתגובה, אני מבין שלא חיית את הדברים.

יעקב מרגי: יושב פה ראש המוסדות התורניים, שמקבל הנחיות מהחשב הכללי.

יעקב מרגי: יש מכסה מסוימת.

יעקב מרגי: אם בחור ישיבה פעם או פעמיים לא הופיע בביקורת ולא נמצא, נשללת התמיכה.

יעקב מרגי: אין דבר כזה שבחור בזמן הלימודים עושה מה שהוא רוצה.

יעקב מרגי: או אברך, אין מציאות כזאת.

יעקב מרגי: לכן אם לעצור או לחשוד יש תעודת זהות, אפשר להגיע, אם רוצים.

יעקב מרגי: השאלה היא אם רוצים.

יעקב מרגי: אפשר להגיע להכול.

יעקב מרגי: כשאני אמרתי לפגוע במוטיבציה, זה בכל התחומים.

יעקב מרגי: כי הר"פ זה אות כבוד בשבילו.

<שלמה אברמזון: לא סתם אני סוקר את כלל האפשרויות ואת העולם הפלילי, שהוא עולם התוכן המובהק של הפרקליטות.

<שלמה אברמזון: נכנסתי לכלל האפיקים שבהם אנחנו חושבים.

<שלמה אברמזון: אם יהיה לנו מידע, גם נפעל.

<שלמה אברמזון: אני אומר את זה בעקבות הישיבה אצל היועץ המשפטי לממשלה, שבה סקרנו את כלל האפשרויות שאנחנו יכולים לפעול אל מול התופעה החמורה הזאת שאנחנו רוצים ומעוניינים לטפל בה.

<שלמה אברמזון: בסופו של יום אנחנו לא יכולים להסתמך על תחושות או שמועות.

מרדכי יוגב: נדמה לי שאתמול הייתה כתבה ארוכה של ערוץ 2 על ישיבה או שתיים, שבהן מודיעים לאנשים לנסוע להפגנה בבאר-שבע, הישיבה מתרוקנת.

מרדכי יוגב: ישיבה מוגדרת, עם פנים גלויות.

מרדכי יוגב: אני פונה פה לנציג משרד החינוך, בעבודה משותפת, לא צריך פה חקירה.

מרדכי יוגב: מה שנקרא מודיעין גלוי, מה שנקרא בצבא "חצב", מעיתונות, מתקשורת.

מרדכי יוגב: אדרבא, בואו נשים את זה על ראש שמחתנו בישיבה הזאת, לדרוש את הורדת המימון, אם היא מקבלת מהמדינה.

<עמוס צייאדה: לא הבנתי מה תוכן ההודעה.

מרדכי יוגב: קוראים שם בישיבה לעלות על אוטובוסים ולנסוע לבאר-שבע להפגנה ליד ביתו של אדם זה או אחר.

יעקב מרגי: לא טיול שנתי.

מרדכי יוגב: מבטלים את תלמוד התורה לא בגלל פעולה חברתית או "שבעה" או אסון, אלא לצורך דבר כזה של הפרת חוק.

מרדכי יוגב: אז אפשר כן באופן ממוקד לעלות על הדבר הזה.

<עמוס צייאדה: אפשר לשלוח ביקורת למוסד בשעה שאמורה להתקיים ההפגנה.

<עמוס צייאדה: נשמח לקבל את המידע הזה.

מרדכי יוגב: אשלח לך את הכתבה הזאת שראיתי אותה אתמול או היום.

<שלמה אברמזון: הנקודה האחרונה, אנחנו יודעים גם לעשות פעולות של אכיפה משולבת.

<שלמה אברמזון: ברגע שיש לנו מידע קונקרטי, אנחנו יודעים לתקוף מקום מסוים בכמה כלים, גם פליליים, גם אזרחיים.

<שלמה אברמזון: אני חושב שבסופו של יום זו התופעה החמורה בעינינו.

<שלמה אברמזון: חשוב לנו לטפל בה.

<שלמה אברמזון: בהנחה שיש לנו ראיות או מידע, כך אנחנו עושים כרגע וכך גם נעשה.

אמיר אוחנה: תודה.

אמיר אוחנה: נשמע את מר יעקב וידר, ראש המטה החרדי בליכוד, ולאחר מכן את משרד החינוך, ולאחר מכן את מר אדלר.

<יעקב וידר: קודם כל, אני רוצה להודות לך יושב-ראש הוועדה, חבר הכנסת אמיר אוחנה.

<יעקב וידר: היום בדיוק שאלו אותי האם יש חבר כנסת חרדי בליכוד.

<יעקב וידר: אני רוצה לומר לכם, מבחינתי בנושא הזה אמיר אוחנה הוא חבר כנסת חרדי.

יעקב מרגי: אל תזיק לו.

<יעקב וידר: אני מועיל לי, האמן לי שאני מועיל לו.

<יעקב וידר: כי הוא מגויס לטובת החיילים החרדים.

<יעקב וידר: יישר כוח על זה, שאתה לא מרפה מזה ומבין את העניין הזה.

<יעקב וידר: אני רוצה גם להודות לחבר הכנסת מרגי על האומץ לבוא לפה, למרות שזה לא היה קל בבית שלו ההגעה לפה.

<יעקב וידר: ולשאר חברי הכנסת שתמכו פה, אני לא רוצה לקרוא את השמות של כולם.

יעקב מרגי: לי קל.

יעקב מרגי: להם לא קל שאני בא לפה.

<יעקב וידר: זו הסתכלות נבונה.

<יעקב וידר: כדי קצת להבין את הבעיה, אני רוצה לגעת בקצרה בתופעה הזאת, איך היא הגיעה לפה.

<יעקב וידר: עד לפני כמה שנים התקפות על חיילים חרדים היו נראות טבעיות.

<יעקב וידר: אני חייב לומר, גם עלי היו התקפות, זה טבעי.

<יעקב וידר: מה אתה מסתובב עם מדים ברחוב רבי עקיבא, במאה שערים, בגאולה?

<יעקב וידר: הסתובבת עם מדים, זו בעיה שלך.

<יעקב וידר: בקבוצה שלנו יש הרבה מאוד אנשים שעשו צבא, והתחלתי לקבל פניות מחיילים שהם הותקפו, למה לא מטפלים בזה, למה לא דואגים לזה.

<יעקב וידר: התחלתי להציף את זה הלאה, בעיקר דרך חברי הכנסת שלנו בליכוד, דרך השרים.

<יעקב וידר: אני חייב לומר לכם, זה הגיע גם לראש הממשלה.

<יעקב וידר: הבאתי לו את הפשקווילים האלה, את מודעות ההסתה, והוא היה פשוט בשוק.

<יעקב וידר: הוא לא שמע על זה עד לאותו רגע.

<יעקב וידר: הבאנו את זה לפתחו של שר הביטחון דאז, בוגי יעלון, הוא לא ידע מזה.

<יעקב וידר: זה בעיקר היה בקרב הפקידות של המשטרה ואולי של משרד המשפטים, אבל זה לא הגיע לרמה למעלה.

<יעקב וידר: למעשה זו הייתה הפעם הראשונה שהם נחשפו לזה.

<יעקב וידר: אנחנו קיימנו פה דיון ראשון אצל חבר הכנסת יואב קיש, ולצערי אז עלינו על הבעיה.

<יעקב וידר: הבעיה הייתה אז שלמעשה אין סדר בדברים.

<יעקב וידר: כל פקידות שולחת את הטיפול הזה לפקידות אחרת, הצבא שולח למשטרה, המשטרה שולחת למשרד המשפטים, כל אחד למישהו אחר.

<יעקב וידר: בזמנו בדיון הזהרתי שההסתה הזאת תביא לאלימות.

<יעקב וידר: באותה תקופה הייתה פחות אלימות, בעיקר הייתה הסתה.

<יעקב וידר: לצערי, כפי שאנחנו רואים עכשיו, ישנה הסתה שמובילה לאלימות.

<יעקב וידר: יש אלימות נגד חיילים חרדים, אי-אפשר לברוח מהמציאות הזאת.

<יעקב וידר: הדיון הנוסף שהתקיים אצל חבר הכנסת אמיר אוחנה, קדם לו חוק שניסינו לקדם וחבר הכנסת אמיר אוחנה היה חתום עליו.

<יעקב וידר: אני חושב שגם מרגי בתחילה היה חתום עליו.

<יעקב וידר: לצערי המפלגות החרדיות חסמו את זה.

<יעקב וידר: אני לא רוצה לדבר פוליטיקה, אבל זה עצוב.

<יעקב וידר: זה עצוב, כי הם היו אמורים להיות הראשונים שתומכים בחקיקה הזאת.

<יעקב וידר: לצערי זה לא קרה.

<יעקב וידר: בדיון הקודם דובר על זה שיהיה מאבק כלכלי באותו מסע הסתה, באותם מסיתים שממומנים בהרבה מאוד כסף.

<יעקב וידר: אני פונה גם למשטרה וגם למשרד המשפטים ולכל הנציגים שיושבים פה, יש פה מימון מטורף.

<יעקב וידר: יש כספים שעוברים למסע ההסתה הזה.

<יעקב וידר: אני כתושב בני-ברק, ויש פה חברים שגרים ביישובים החרדיים, נחשפים לדברים האלה כמעט מדי ערב שבת.

<יעקב וידר: בערב שבת האחרון קיבלנו מכתב שהופץ בכל הרחובות החרדיים, שבו קריאה לתקוף מילולית חיילים חרדים, והוצע על זה פרס כספי של מאות שקלים לכל ילד או נער שנתפס עושה את זה.

<יעקב וידר: ההסתה הזאת מובילה לאלימות, ולצערי הדבר הזה לא נעצר.

<יעקב וידר: כשילד נחשף לאמירה הזאת היא מחלחלת לראש שלו.

<יעקב וידר: מאחורי מסע ההסתה הזה עומדת חברת פרסום, ואפשר לראות, הפשקוויל נמצא פה אצלי.

<יעקב וידר: עומד מאחוריו מימון, יש מגייסי כספים, יש מערך כספים שלם.

<יעקב וידר: בדיון הקודם דובר על זה שיהיה מאבק כלכלי בהם, לצערי זה לא קרה.

<יעקב וידר: אין מעצרים בעקבות אותו מסע הסתה.

<יעקב וידר: לא מדובר פה על מלחמה למען הגיוס, מדובר פה על מלחמה למען זה שמר פריגן, גרנות, אלי אדלר, כל מי שהותקף, שיוכלו לצאת מפתח הבית שלהם, שהנשים שלהם לא יפחדו כשבן משפחה שלהם יוצא לשמוע שיעור תורה, יוצא להתפלל מנחה או מעריב.

<יעקב וידר: לא מדובר פה על מאבק על גיוס, מדובר פה על הדבר הבסיסי ביותר.

<יעקב וידר: אני מבקש מכם שוב, ואני ממריץ את חבריי חברי הכנסת לא להרפות בעניין הזה ולדרוש מהפקידות מאבק כלכלי.

<יעקב וידר: אפשר לעשות את זה.

<יעקב וידר: עשו את זה בהר הבית, להבדיל, ועשו את זה בשאר המקומות, אפשר לעשות את זה גם בנושא הזה.

<יעקב וידר: כל עוד ההסתה לא תופסק, האלימות תימשך, זה ברור.

<יעקב וידר: ההסתה עובדת, האלימות היא תוצאה של ההסתה.

<יעקב וידר: תודה רבה.

אמיר אוחנה: תודה, חברינו.

אמיר אוחנה: אנחנו נשמע את משרד החינוך, ונבקש גם התייחסות לנקודה שהועלתה כאן על ראשי ישיבות שלא מקבלים תלמידים בגלל שאחיהם או קרוביהם משרתים בצבא, ואיך אנחנו עוצרים להם את המימון, איך אנחנו מטפלים בזה.

<עמוס צייאדה: צהריים טובים.

<עמוס צייאדה: משרד החינוך תומך במוסדות חרדיים בעיקר בשתי יחידות.

<עמוס צייאדה: המחוז החרדי, שם זה מוסדות חינוך, ואגף מוסדות תורניים, ששם זה הישיבות הגבוהות.

<עמוס צייאדה: לפני כמעט שנתיים, בעקבות דיון שהיה בוועדה הזאת, סוכם שנעביר פרטים של איש קשר בכל אחת מהיחידות לצבא, ובאמצעותו לארגונים שנמצאים לחיילים חרדים.

<עמוס צייאדה: קיבלנו שיהיה להם איש קשר בכל יחידה על מקרים של קבלת ילדים או הוצאת ילדים מישיבות, תלמודי תורה, ולצערי עד היום התקבלה רק תלונה אחת על הרקע הזה.

אמיר אוחנה: שנתיים?

<עמוס צייאדה: כן.

<עמוס צייאדה: זו אותה תלונה מהדיון הקודם, לא התחדש כלום.

<עמוס צייאדה: יש ועדות ערר במשרד החינוך על אפליות מכל מיני סיבות.

<עמוס צייאדה: מוגשים בשנה כ-200 עררים.

<עמוס צייאדה: מחצית מתוכם המשרד כופה על בתי הספר.

יעקב מרגי: 90% דוחה.

יעקב מרגי: אתמול היה לי סטטוס אצלי אתו.

יעקב מרגי: 90% נדחים, כי גם הם למדו את השיטות.

יעקב מרגי: הם לא יגידו: בגלל שאחי חייל.

יעקב מרגי: הם יספרו סיפור אחר.

<עמוס צייאדה: במקרים שהמשרד רואה שזה לא ענייני המשרד כופה את דעתו.

<עמוס צייאדה: היה גם מספר מוסדות קטן שהפסיקו להם את הסבסוד או קיבלו סנקציות כלכליות.

<עמוס צייאדה: במוסדות תורניים אין ועדת ערר, אבל ועדת התמיכות רשאית וזו בעצם חובתה לטפל בכל המקרים האלה של אפליה.

<עמוס צייאדה: סיפרתי בדיון הקודם שהיו טענות של אנשי בעלז שמוציאים אותם למוסדות של "דגל התורה", אז קראנו לכמה מוסדות ואמרנו להם שעל הרקע הזה אם התלונות האלה לא יבוטלו, אנחנו ניאלץ להתחיל תהליך של שימוע והפסקת תמיכה, והתלונות האלה מיד נפסקו כשהם הבינו שאנחנו רציניים.

<עמוס צייאדה: אז נשמח לקבל את התלונות ונעבוד ביחד עם המשטרה, השב"כ וכל מי שקשור בזה.

יעקב מרגי: שילוב ידיים, טיפול רב-מערכתי.

אמיר אוחנה: תודה.

אמיר אוחנה: מר אדלר, בבקשה.

<אלי אדלר: תודה לך על זה שאתה עקבי כבר ישיבה שלישית, והישיבה השנייה בראשותך.

<אלי אדלר: אני רוצה מאוד מאוד להודות גם לאנשי המשטרה וגם לאנשי הפרקליטות.

<אלי אדלר: אם לדוגמה לפני כ-3.5 שנים העליתי את ההצעה לשלוח שוטרים מחופשים לחיילים, אז התשובה של גורמים גבוהים מאוד במשטרה הייתה שהפרקליטות לא מאפשרת להם.

<אלי אדלר: אני שמח שבמהלך השנים זה התכנס והפעולות הללו נעשות.

<אלי אדלר: שלא תהיינה אי הבנות, הציבור החרדי, כמו שאמרו, רובו לא נמצא שם ומיעוטו שם.

<אלי אדלר: אבל הציבור החרדי לא אהב את הנושא הזה של השוטרים המחופשים לחיילים שנכנסים, במיוחד לא בימי שישי וערבי חג.

<אלי אדלר: כתבתי מאמר בזכות המשטרה, שצריכה להמשיך לעשות את זה, והותקפתי מכל עבר.

<אלי אדלר: אבל הדבר המעניין הוא שקיבלתי הרבה מאוד תגובות גם בטוקבקים וגם תגובות אישיות, ולפחות שני שלישים מתוכם תמכו תמיכה נמרצת בהמשך הפעילות הזאת.

<אלי אדלר: אני לא איש משטרה ולא איש מודיעין, ויכול להיות שזה עדיין לא מיצה את עצמו ויכול להיות שכן.

<אלי אדלר: אבל אני חושב שצריך להפעיל כמו שאמר חבר הכנסת מרגי, בתחבולות תעשה לך מלחמה.

<אלי אדלר: כולם יודעים שאל קפונה נשלח לכלא עד סוף חייו בגלל עבירות מס.

<אלי אדלר: לא הצליחו לתפוס אותו עם דם על הידיים, אבל הצליחו להשבית אותו בצורה אחרת לחלוטין.

<אלי אדלר: ואני אומר, אם תופסים אדם שמתפרע בהפגנה או שמתנכל, ואין כל הראיות המשפטיות שתפורות ממש להגיש את כתב האישום, אפשר לקחת את האיש הזה לאיזושהי סריקה.

<אלי אדלר: בוא נראה אם לא בנית איזושהי יחידת דיור מעניינת שלא קיבלה אישורים, בוא נראה מה קורה עם אישורי המס שלך.

<אלי אדלר: אני חושב שאם רוצים מאוד, על רוב האנשים אפשר למצוא, אם שכן שהתלונן עליו פעם, אם הוא זרק בדל סיגריה ברחוב.

<אלי אדלר: אם רוצים, אפשר ללכת לכיוונים הללו.

<אלי אדלר: אבל ניתן לעשות את זה בצורה כזאת שבה גם יועברו המסרים, שיבינו שאנחנו עושים את זה.

<אלי אדלר: אתן לכם דוגמה, שאני לא בטוח שמישהו יסכים להודות בזה.

<אלי אדלר: חסידויות סאטמר "תולדות אהרון", לאורך עשרות שנים החבר'ה שלהם לא שירתו בצבא, והם לא היו משתמטים ועריקים.

<אלי אדלר: כולם איכשהו יצאו חולי נפש.

<אלי אדלר: עשרות אלפי אנשים חולי נפש.

<אלי אדלר: הייתה שם עצימת עיניים כללית.

<אלי אדלר: יכול להיות שמוצדקת מאוד, כי מה הצבא צריך את כאב הראש הזה.

<אלי אדלר: דרך אגב, "תולדות אהרון" לא בסיפור, הם לא אלה שמתנכלים לחיילים.

<אלי אדלר: הם אומנם חסידות קיצונית, אבל הם לא.

<אלי אדלר: הייתה שם איזושהי היסחפות שאיכשהו הם נפלו בסיפור הזה.

<אלי אדלר: אבל יש משפחת הירש, "אוהל שרה", "תורה ויראה".

<אלי אדלר: כל מי שקצת מצוי בתחום וקצת מודיעין, הם יקבלו את הגופים שעושים את זה.

<אלי אדלר: ניתן להעביר את המסרים לאותה חסידות סאטמר, שהאדמו"ר יושב בארצות-הברית, אי-אפשר לעצור אותו: מעכשיו אנחנו בודקים את הבחורים שלך אחד-אחד, בוא נראה אם הם חולי נפש או לא.

<אלי אדלר: ניתן להעביר את המסר: זה נחמד מאוד, אבל אתה הולך אתנו בקרי ואני אלך אתכם בחמת קרי.

<אלי אדלר: אפשר להשתמש בפסוקים הללו.

<אלי אדלר: ואז פתאום אתם תראו, שאם הוא יראה שהבחורים שלו נמצאים על הכוונת, אז הוא יבין שלא כדאי לשתף פעולה, בוודאי לא בהתלהבות כזאת.

<אלי אדלר: דרך אגב, חשוב לדעת, יש שני סאטמר והם מתנגשים על הפלטפורמה הזאת, אחד נגד ההפגנות ונגד אי ההתייצבות והשני בעד.

<אלי אדלר: זו שמחה שלמה שצריך להכיר אותה.

<אלי אדלר: אבל בתחבולות תעשה לך מלחמה.

<אלי אדלר: גם לחפור קצת לעומק על כל מי שתופסים אותו וגם להעביר מסרים סמויים: אתם משחקים אתנו, אנחנו נשחק באותם כלים, ואנחנו כמדינה הרבה יותר חזקים.

<אלי אדלר: תודה רבה לכם.

אמיר אוחנה: תודה לך, אדוני.

אמיר אוחנה: נמצא אתנו הרב יצחק דויטש.

אמיר אוחנה: בבקשה.

<יצחק דויטש: תודה רבה.

<יצחק דויטש: ראשית, להודות על ההזדמנות שניתנת לנו להשתתף בכזה דיון מכובד בוועדה כל כך חשובה, שלא נותנת לדברים לרדת מסדר-היום ומטפלים בנחישות ובאומץ ומעלים את הדברים בצורה ברורה.

<יצחק דויטש: אני רב מלווה ב"נצח יהודה".

<יצחק דויטש: בתוקף תפקידי אני מסתובב כבר כמה שנים בבסיסי צה"ל, בעיקר אני מסתובב בחיל האוויר, פוגש את אותם חיילים שבשמם ועליהם אנחנו מדברים.

<יצחק דויטש: אני נמצא אתם שעות רבות, אם בשיעורי תורה, אם בשיחות פרטיות, שיחות עם ההורים, סביב השעון.

<יצחק דויטש: אנחנו בעמותה והארגונים האחרים שמלווים נמצאים עם אותם חיילים, חיים אותם, נושמים אותם, וגם שומעים את הדברים מכלי ראשון.

<יצחק דויטש: אני רוצה להתמקד בשני דברים עיקריים, מעבר לכל הדברים הנכונים שנאמרים כאן.

<יצחק דויטש: חשוב לי לומר, שעל כל סיפור, מזעזע ככל שיהיה, שאנחנו שומעים כאן, אני יכול לספר סיפור כנגד.

<יצחק דויטש: כולם בראשית דבריהם שמדובר בפלג, במיעוט קיצון.

<יצחק דויטש: חשוב להדגיש שאומנם אלה סיפורים רבים, אבל לא רק שהם מיעוט, אלא ישנם סיפורים רבים עוד יותר מהצד השני.

<יצחק דויטש: אני אספר סיפור קטן.

<יצחק דויטש: רק השבוע פגשנו חייל לוחם "נצח יהודה", בן 17, איתן.

<יצחק דויטש: הוא למד בעברו בישיבה אצל הרב בנימין פינקל, שישב "שבעה" לאחרונה.

<יצחק דויטש: הוא סיפר לנו אתמול שהוא הלך לנחם את הרב, הוא נכנס במדים לניחום האבלים, ישבו שם עשרות בחורים, כולם בחורי ישיבות, הרב זיהה את תלמידו מהעבר, קם, חיבק אותו, הושיב אותו קרוב אליו ואין פוצה פה ומצפצף.

<יצחק דויטש: חיבוק חם.

<יצחק דויטש: אני מלווה סיפורים כאלה הרבה מאוד מאוד.

<יצחק דויטש: אני יכול לעמוד כאן ולספר המון סיפורים שאני עצמי חווה.

<יצחק דויטש: אז נכון שיש תופעה, והתופעה הזאת ראויה לכל טיפול.

<יצחק דויטש: אבל חשוב גם להעלות על נס את הצד שכנגד.

<יצחק דויטש: מה שנקרא פרופורציות.

<יצחק דויטש: אז נכון שיש אותם, אבל יש הרבה הרבה, ואותם צריכים לחזק ולהעלות אותם על נס.

<יצחק דויטש: אני אתייחס לעוד נקודה בקצרה.

<יצחק דויטש: כמו שאמרו כאן כולם, אותם קיצוניים ניזונים ומקבלים הרבה מאוד כסף מגופים בחוץ לארץ, גופים עשירים.

<יצחק דויטש: אבל אולי יש עוד כלי יעיל שאפשר לשים אותו על השולחן, והוא לחזק את אותם ארגונים שפועלים ועושים לילות כימים למען החיילים, הארגונים שנמצאים יחד עם החיילים, ויש הרבה כאלה.

<יצחק דויטש: רק סביב השולחן הזה אני כבר מזהה כמה ארגונים ואני בתוכם, אנחנו חיים את החיילים.

<יצחק דויטש: אנחנו אומנם מסתובבים בחוץ לארץ ומגייסים תרומות, אני עצמי עושה טלפונים לפעילות הקטנה שלי גם כן, אבל אולי אפשר לבחון כלים לחזק את אותם פעילים מבפנים, וזה יכול להביא לשינוי מאוד משמעותי בתופעה, בהיקף ובפרסום שהיא מקבלת.

<יצחק דויטש: תודה רבה.

אמיר אוחנה: תודה לך, הרב דויטש.

אמיר אוחנה: נשמע את פנינה יחזקאל, ולאחר מכן את משה פריגן.

<פנינה יחזקאל: תודה רבה.

<פנינה יחזקאל: אני רוצה להודות לך, היושב-ראש, על ההתכנסות הזאת ועל ההירתמות.

<פנינה יחזקאל: מעודד אותי מאוד לראות את חבר הכנסת מרגי, חבר כנסת חרדי, שבאמת נרתם.

<פנינה יחזקאל: אני פעם ראשונה רואה חבר כנסת חרדי, אני לא יודעת מה באמת קורה, אבל אותי זה מאוד מאוד מעודד.

<פנינה יחזקאל: אני בתפקידי עורכת-דין, אבל היום אני מגיעה בכובע של רעיה, של חברה ושותפה לדרך של הרבה מאוד חיילים חרדים שמשרתים בשירות סדיר, בקבע, במילואים.

<פנינה יחזקאל: כאלה שהחברים שלהם, השכנים שלהם, ובמקרים מסוימים אפילו המשפחה שלהם, קוראים להם "חרדקים", ואתם מתארים לעצמכם שזה לא נגמר שם.

<פנינה יחזקאל: היום אני רוצה לספר לכם את הסיפור שמאחורי הקלעים, את הסיפור העצוב של אלפי ילדים שסובלים יום-יום מאלימות פיסית, מילולית, רגשית, רק כי אבא שלהם או אח שלהם החליט לעשות את הדבר הנכון ולהתגייס.

<פנינה יחזקאל: כשראש המשפחה מאוים, מושמץ או מקבל מכות, זה לא נגמר שם.

<פנינה יחזקאל: כל הבית עובר טלטלה עצומה.

<פנינה יחזקאל: חוסר הביטחון והפחד הנו מנת חלקם של אותם ילדים.

<פנינה יחזקאל: כשהאבא הגיבור שלי, זה שמניף אותי בקלות כל כך גבוה, מפחד, אני ממש רועד.

<פנינה יחזקאל: לפני כארבע שנים יוסי, האיש שלי, היה חייל בשירות סדיר.

<פנינה יחזקאל: אז שמענו שהתחיל קמפיין ושיש חיילים שמקבלים מכות.

<פנינה יחזקאל: אבל אז זה היה די נדיר וממש רחוק.

<פנינה יחזקאל: באחד הימים נסענו יחד לירושלים, רצינו להגיע לכותל ולשפוך שיח לפני קוננו.

<פנינה יחזקאל: אני באופן אוטומטי נעמדתי בתחנה של קו 1, אבל יוסי המשיך כאילו באופן אוטומטי לקו 2.

<פנינה יחזקאל: עצרתי אותו ושאלתי: למה שניסע באוטובוס של קו 2, שאורך הנסיעה עד לכותל ארוך יותר?

<פנינה יחזקאל: יוסי לחש: קו 1 עובר במאה שערים ואני על מדים.

<פנינה יחזקאל: אף פעם לא ראיתי את האיש שלי מפחד.

<פנינה יחזקאל: סירבתי לקבל את העובדה שהאיש שלי יפחד להסתובב במדינת ישראל באופן חופשי כשהוא לבוש במדים וחובש כיפה.

<פנינה יחזקאל: סירבתי להכניס את הפחד ואת חוסר הביטחון לבית שלי.

<פנינה יחזקאל: אז באותו היום נסענו בקו 1, ובאמת לא קרה כלום.

<פנינה יחזקאל: אבל את המבט המפוחד של האיש שלי, שלא פוחד מכלום, אני לא שוכחת.

<פנינה יחזקאל: אז היום אני מגיעה לא רק בשמי, אלא בשמם של עשרות ילדים ורעיות, שעם עליית קמפיין ה"חרדקים" החשש, הפחד וחוסר האונים וחוסר הביטחון מכלה כל חלקה טובה.

<פנינה יחזקאל: עם פרסומן של החוברות הידועות לשמצה "צעדים" א ו-ב ו"החרדים לשמד", בהן פורסמו שמותיהן, לרבות פרטים אישיים של כ-40 כחיילים, החל סיוט מתמשך אשר מגיע לבתים הפרטיים של אותם ילדים ומשבש את שגרת יומן של משפחות שלמות.

<פנינה יחזקאל: ילדים חווים השפלה ואלימות בשכונת המגורים ובמוסדות החינוך, ובביתם הם.

<פנינה יחזקאל: שיחות נאצה מגיעות 24 שעות ביממה גם בשעות הקטנות של הלילה.

<פנינה יחזקאל: בבתים רבים השיח השתנה.

<פנינה יחזקאל: נשים רבות מפצירות בבעליהן שיעזבו את הצבא, וילדים קטנים חווים רגרסיה משמעותית בהתנהגותם ובהתפתחותם.

<פנינה יחזקאל: אנחנו מדברים על הנעשה כעל עבירות קלות, ואולם חשוב לזכור שיש החרפה שמתגברת מיום ליום.

<פנינה יחזקאל: מהטמה גנדי אמר: שים לב למחשבותיך, הן הופכות למילותיך, ושים לב למילותיך, הן הופכות למעשיך.

<פנינה יחזקאל: למרבה הצער, הקמפיין שהתחיל במחשבה הפך על נקלה למילים ולמעשים.

<פנינה יחזקאל: עינינו חוזות בבובות של חיילים נתלים ונשרפים.

<פנינה יחזקאל: ההתייחסות לחיילים שווה ליחס שהמן הרשע מקבל, ואת המן הרשע צריך למחות.

<פנינה יחזקאל: כעורכת-דין פנו אלי חיילים וקצינים בכדי לברר ולבדוק כיצד הם יכולים להגן על עצמם ועל משפחתם.

<פנינה יחזקאל: בשלב הראשון ההוראה שלי הייתה ברורה, לגשת למשטרה ולפתוח תיקים.

<פנינה יחזקאל: במרבית המקרים לא ידענו נגד מי להגיש את התלונות.

<פנינה יחזקאל: קיוויתי שהמשטרה תחקור ותגיע לאחראים על הקמפיין האנטישמי הזה, הקורא לפגיעה בחיילים יהודים.

<פנינה יחזקאל: אך לצערי התבדיתי ותיקים רבים נסגרו בזה אחר זה תוך זמן קצר.

<פנינה יחזקאל: לצערי נאלצתי להורות לחיילים לשכור חוקרים פרטיים שעלו הון, רק כדי לגלות מי עומד מאחורי החרפה והפגיעה בהם.

<פנינה יחזקאל: לסיכום, אנחנו קוראים למדינת ישראל ולמוסדותיה לפעול.

<פנינה יחזקאל: במערכה הזאת יש תפקיד חשוב, הגנה על החיילים והקצינים, תוך נתינת מענה ופתרון הולם במישור האישי, קרי ליווי פסיכולוגי וייעוץ משפטי.

<פנינה יחזקאל: בוועדה חשובה זו אני שומעת שיש מענה חלקי, אבל זה לא מספיק.

<פנינה יחזקאל: אנחנו קוראים לרשות המחוקקת לפעול במהירות כדי לחוקק חוקים המגנים על חיילים חרדים ובני משפחותיהם ולתת מענה אזרחי ופלילי.

<פנינה יחזקאל: בהזדמנות זו אני קוראת לאחי חברי הכנסת החרדים להוביל את המאבק ולפעול למען אחיהם, בבחינת "עמו אנוכי בצרה", בטרם יישפך כאן דם.

<פנינה יחזקאל: שאם לא כן, לא תוכלו להגיד "ידינו לא שפכו את הדם הזה".

<פנינה יחזקאל: אנחנו קוראים לרשות המבצעת, משטרת ישראל, לעשות את תפקידה ולחקור את התלונות.

<פנינה יחזקאל: לפרקליטות לתת מענה בדמות הגשת כתבי אישום חמורים.

<פנינה יחזקאל: המצב כיום הוא חרפה.

<פנינה יחזקאל: אין שום סיבה שבעולם שחוקרים פרטיים יצטרכו לבצע את עבודת המשטרה על חשבון חיילים שגם ככה מצבם הכלכלי אינו מן המשופרים.

<פנינה יחזקאל: הקמפיין התחיל לפני למעלה מארבע שנים.

<פנינה יחזקאל: מאז הוגשו תלונות רבות במשטרה, ולצערי משטרת ישראל לא מספקת מענה הולם בעניין זה.

<פנינה יחזקאל: אני קוראת לחברי הוועדה לשלב ידיים ולהפסיק לאלתר את הבושה ואוזלת היד, ולהורות למשטרת ישראל לחקור ולתת ממצרים, ולפרקליטות להגיש כתבי אישום חמורים.

<פנינה יחזקאל: אני מפצירה במכובדי ראשי הצמרת הביטחונית לתת מענה הולם לצרכים הקיומיים המתעוררים בעקבות קמפיין זה ולא להסתפק בגינוי.

<פנינה יחזקאל: אלו חיים של משפחות שלמות, ומישהו כאן חייב לשאת באחריות.

<פנינה יחזקאל: תודה.

אמיר אוחנה: תודה.

אמיר אוחנה: מר משה פריגן, ואחריו חברנו סגן ראש העיר קריית-מלאכי מר חיים שטיינר.

<משה פריאן: צהריים טובים.

<משה פריאן: קודם כל, תודה רבה, אמיר.

<משה פריאן: אני מצטרף לתודות של כל המשתתפים פה.

<משה פריאן: תודה רבה לרב יעקב מרגי, שלראשונה הגיע לפה.

יעקב מרגי: לראשונה אני בדיונים של אמיר, אבל הייתי בדיונים של יואב.

<משה פריאן: תודה רבה.

<משה פריאן: אני מעריך את זה.

<משה פריאן: זה באמת שינוי מבורך.

<משה פריאן: אני נמצא פה כמילואימניק.

<משה פריאן: אני סרן במילואים.

<משה פריאן: אני כבר שנתיים וחצי לא נמצא בצבא.

<משה פריאן: בתפקיד שלי הייתי קצין שילוב חרדים של חיל האוויר.

<משה פריאן: הגעתי לכאן בכדי להעביר את הקול של המילואימניקים.

<משה פריאן: זה הקול שבדרך כלל לא שומעים, כי עם המילואימניקים אתה נפגש ב-8:00 בבוקר בנשקייה בצאלים, ובשעה 17:00 ביום רביעי נעלמים וזהו.

<משה פריאן: אבל בסופו של דבר אנחנו, אנשים כמו חגי וכמוני, רוב האנשים שנמצאים בחוברת הציידים, הם מילואימניקים שנרדפים עד היום.

<משה פריאן: כמעט אפס חבירה לאנשי המילואים שעדיין סובלים בעקבות הדברים האלה.

<משה פריאן: כמעט שום יחס.

<משה פריאן: דיברנו כאן בוועדה הקודמת, אצלך אמיר, על איזשהו פורום משפטי שייתן תמיכה משפטית.

<משה פריאן: אני יכול להגיד, שכנגד גוף מאוד מסוים, שלא אחשוף אותו כאן, אין לי בעיה להעביר לך אחר כך את הפרטים, שהפר זכויות יוצרים שלי, לקח תמונות שלי והשתמש בהם כחלק מקמפיין נגד החיילים החרדים, אפשר לתבוע כאן.

<משה פריאן: אני בסופו של דבר צריך ללכת ולהוציא את הכסף בכדי לתבוע.

אמיר אוחנה: זו תביעה שאפשר גם להעביר דרככם, פרקליטות המדינה?

<שלמה אברמזון: צריך לראות את החומר.

אמיר אוחנה: באופן עקרוני.

יעקב מרגי: אדם פרטי יכול לפנות אליכם?

אמיר אוחנה: כן, כי דיברנו על זה שגם תביעות פרטיות לפי לשון הרע יעברו דרככם.

<שלמה אברמזון: אבל זה קצת יותר מורכב.

<שלמה אברמזון: הוא כבר לא עובד מדינה או חייל, הוא מילואימניק.

<שלמה אברמזון: צריך לבדוק את זה.

<משה פריאן: אתם צריכים להבין, אנשי המילואים בסופו של דבר הם האנשים השקופים כאן.

יעקב מרגי: הם משרתי קבע מספר ימים בשנה.

יעקב מרגי: זו ההסתכלות שצריכה להיות לגבי אנשי מילואים.

<משה פריאן: אנחנו בסופו של דבר עוזבים את הבית.

אמיר אוחנה: אגב, גם מבחינת חוק השיפוט הצבאי, חלים עליו כל הכללים.

אמיר אוחנה: איש מילואים הוא חייל צה"ל לכל דבר ועניין.

<משה פריאן: אני יכול להגיד פה לכולם, אף פעם המילואים לא מגיעים לך בזמן שטוב לך.

<משה פריאן: אין מושג כזה.

<משה פריאן: זה תמיד לפני מבחן, לפני פרויקט, כשיש לחץ בעבודה, ותמיד אנחנו עושים את זה בשמחה רבה.

<משה פריאן: אבל המינימום של המינימום.

<משה פריאן: הדבר השני שאני רוצה להגיד, משטרת ישראל וכולם דיברו פה הרבה מאוד על המוגלה, לא על המחלה.

<משה פריאן: המחלה נמצאת במקום שמורים יחד עם תלמידים שורפים בתהלוכות ל"ג בעומר דגלי ישראל, ואנחנו מכירים את הסרטונים האלה.

<משה פריאן: זה שנותנים למקומות להתפתח ולהיות אקס-טריטוריה, והצבא יכול לטפל בזה.

<משה פריאן: יש הרבה מאוד ילדים שגם אחריי רצו לא פעם.

<משה פריאן: ילדים שמסתובבים ב-23:00 בלילה ברחובות וצועקים "נאצים" זה עניין של הרווחה.

<משה פריאן: זה עניין שההורים לא מטפלים בילדים שלהם.

<משה פריאן: הצבא קונה בד"צ העדה החרדית בכמויות היסטריות, ואולי גם צריכים להתייחס לזה.

יעקב מרגי: אפילו אני לא חשבתי על זה.

<משה פריאן: לצורך העניין, כל הפתיתים בצבא זה של הבד"צ העדה החרדית.

<משה פריאן: זו הצלחה.

<משה פריאן: תודה רבה על הזכות להיות כאן.

אמיר אוחנה: תודה רבה.

אמיר אוחנה: מר שטיינר, חברנו, בבקשה.

אמיר אוחנה: לאחר מכן עו"ד רבינוביץ מהפורום המשפטי למען ישראל.

<חיים שטיינר: ראשית, תודה רבה לוועדה.

<חיים שטיינר: זו פעם ראשונה שאני משתתף בוועדה הזאת.

<חיים שטיינר: אני כנציג של בית-דין רבני חב"ד בהסדר של חב"ד עם צה"ל, בעצם הכניסו אותי בלי לשאול אפילו.

<חיים שטיינר: עלו כמה שמות מי הולך לייצג את חב"ד בצה"ל, ולשמחתי בחרו בי.

<חיים שטיינר: אני מתעסק עם זה כבר קרוב לחצי שנה.

<חיים שטיינר: ברוך ה' יש לי שיתוף פעולה מצוין, אם זה עם ערן שני שיושב פה, אם זה עם מישהו שאני בקשר יום-יומי אתו, בקשר טוב, סגן מפקד מיטב צחי רביבו, שנותן לנו כוחות, מעודד.

<חיים שטיינר: כל פעם שיש בעיה, הוא מתקשר אלי, לא משנה באיזו שעה.

<חיים שטיינר: אם זה הרב רשי שנמצא במיטב, או יחיאל רודוצקי, אברך שנמצא בצה"ל ותוקפים אותו בלי רחמנות.

אמיר אוחנה: הוא חסר לנו פה.

<חיים שטיינר: הוא חסר לנו, נכון.

<חיים שטיינר: אני בקשר עם הצבא, אני בקשר עם הבחורים, אני בקשר עם אלה שמתגייסים.

<חיים שטיינר: באתי לפה עם רשימה, ואמיר וקנין אמר לי: אני רואה שאתה מתעסק עם הצבא יותר ממה שאתה מתעסק עם התפקיד שלך כסגן ראש העיר.

<חיים שטיינר: נכון, אני מתעסק עם זה ממש הרבה, לקחתי את זה אישית.

<חיים שטיינר: מה שאני רוצה להגיד זה דבר פשוט.

<חיים שטיינר: צריך להחמיר את העונשים.

<חיים שטיינר: אם אני רואה למשל את הרב הבלין, שאני מסתובב אתו הרבה, שהוא רב עיר של קריית-גת ושל שדרות, הוא משקיע בזה.

<חיים שטיינר: אנשים מתקשרים אליו והוא משקיע בזה.

אמיר אוחנה: אני חבר כנסת, לנו זה לא קורה.

<חיים שטיינר: הוא לקח את זה ממש כפרויקט, והוא מסתובב עם מאבטח.

<חיים שטיינר: הוא לא יכול לזוז לשום מקום.

<חיים שטיינר: הוא אומר שאין לו פרטיות, כי הוא דאג לצבא, הוא דאג לעם ישראל, אין לו פרטיות.

<חיים שטיינר: לכל מקום שהוא זז, המאבטח צמוד אליו.

<חיים שטיינר: צריך לבדוק גם מבחינת המשטרה.

<חיים שטיינר: הייתי שם את המאבטח על אלו שתוקפים אותו.

<חיים שטיינר: לשים עליהם את החגורה, למה לשים עליו את החגורה?

<חיים שטיינר: בעזרת ה' נעשה ונצליח.

אמיר אוחנה: תודה.

אמיר אוחנה: עו"ד רבינוביץ, בבקשה.

<שלמה רבינוביץ: תודה רבה על קיום הישיבה.

<שלמה רבינוביץ: תודה למשטרה על הפעילות.

<שלמה רבינוביץ: אני מצטרף לברכות של כולם.

<שלמה רבינוביץ: התופעה של ביזוי חיילי צה"ל, התופעה הבזויה והחמורה, הגיעה אלינו כבר לפני כשנה.

<שלמה רבינוביץ: אנחנו עמותה, ומרגישים חופשי לפנות אלינו ולדבר, אולי יותר מאשר פונים גם למפקדים וגם למשטרה.

<שלמה רבינוביץ: דיברתי גם עם משפחות, גם עם מפקד בצבא, ובאמת חזינו בתופעות קשות שאפשר פה לחשוף, כי הוועדה יודעת עליהן.

<שלמה רבינוביץ: אם מדובר על אי עלייה לתורה, אי כניסה לבית-כנסת, בעיות של שידוכים וכן הלאה.

<שלמה רבינוביץ: אני רוצה להציג מקרה שהגיע אלינו, ולאחר מכן בקצרה שתי המלצות.

<שלמה רבינוביץ: המקרה היה לפני קצת יותר מחצי שנה, במשחק של קלפים, רביעיות.

<שלמה רבינוביץ: שם חיילי צה"ל הוצגו כחזירים, תמונות של חזירים, כסרטן, כרעל ששורף את הנשמות של הילדים הקטנים.

<שלמה רבינוביץ: זה משחק שילדים קטנים משחקים בו, והדברים כמובן מחלחלים בפן החינוכי בצורה בלתי אמצעית.

<שלמה רבינוביץ: פנינו מיד לפרקליטות המדינה.

<שלמה רבינוביץ: התשובות שקיבלנו: אנחנו נטפל, זה מונח על השולחן שלנו.

<שלמה רבינוביץ: עוד פעם פנינו, זה עובר לעורך-דין אחר, הקימו יחידה וכן הלאה.

<שלמה רבינוביץ: עד היום לא קיבלנו תשובה.

<שלמה רבינוביץ: אמרנו לפרקליטות שיש בידינו מידע, אנחנו יודעים מי יצר את הקלפים האלה.

<שלמה רבינוביץ: ביקשנו לטפל בזה.

<שלמה רבינוביץ: אני חושב שבמישור הפלילי אפשר לעשות הרבה, גם בתחום ההסתה.

<שלמה רבינוביץ: הזכרת את הנושא של הפרשנות, נושא חשוב.

<שלמה רבינוביץ: גם בתחום האזרחי זה עלה כאן, אבל עוד לא ראיתי תביעה אזרחית שהמדינה עזרה לה בתחום לשון הרע או בתחום דיני הנזיקין באופן כללי, ויש עוד עוולות.

<שלמה רבינוביץ: אנחנו מציעים עוד נושא שלא עלה פה, טיפול בתחום החינוכי והחברתי.

<שלמה רבינוביץ: יצא מפה הרב דויטש, שגם הוא הוזכר לטובה באחת השיחות שעשיתי עם מפקד בצבא.

<שלמה רבינוביץ: אני חושב שצריך לחשוב איך לצרף נציגי ציבור לצוות מעקב לא רק בתחום הפלילי ולא רק בתחום האזרחי, אלא לצרף נציגי ציבור לעשייה משמעותית בתוך הקהילה.

<שלמה רבינוביץ: אני חושב שדווקא מתוך המשבר הזה אפשר להגיע להצלחות שלא חשבנו עליהן לפני כן.

<שלמה רבינוביץ: תודה רבה.

אמיר אוחנה: תודה.

אמיר אוחנה: מר גבי גניש, בבקשה.

<גבי גניש: תודה לך, אדוני היושב-ראש.

<גבי גניש: אני מסכים לכל מילה שוידר אמר, שכולך מגויס למטרה המקודשת הזאת.

<גבי גניש: אני נהנה מאוד לשבת בוועדות שאתה מוביל.

<גבי גניש: אבל אם יש משהו שהיינו צריכים להיות גאים בו באמת, זה לבוא עם המדים הביתה.

<גבי גניש: כשאני הייתי חייל, הייתי גאה לבוא עם המדים הביתה ולא לפחד ללכת עם המדים.

<גבי גניש: המצב שאנחנו נקלענו אליו – בשפת הכבאים זו שריפה שבאיזשהו מקום ברחה לנו.

<גבי גניש: אנחנו עושים כיבוי, אבל הכיבוי הוא מסביב, עוד לא הגענו למוקד.

<גבי גניש: כולנו יודעים טוב מאוד מי זה המוקד ואיפה המוקד נמצא.

<גבי גניש: יכול להיות שהבעיה היא מאוד רצינית כדי לטפל בה מהשורש.

<גבי גניש: אבל אין ספק שאם אנחנו נקלעים למצב כזה, שתולים דמות של חייל ושורפים אותה, או שורפים את דגל ישראל, או מתחילים לאיים על אותם מגייסים בבתים שלהם ועל הילדים שלהם, אני רואה את זה בחומרה, אדוני היושב-ראש.

<גבי גניש: זה חמור מאוד.

<גבי גניש: אסור להיקלע למצבים האלה.

<גבי גניש: הדברים האלה חייבים לבוא לידי ביטוי.

<גבי גניש: אני אסכם בדבר אחד פשוט, אף אחד מאתנו לא יקבע לרוח לאן לנשוב, אבל אנחנו כן יכולים לכוון את המפרשים כדי להביא את הספינה הזאת למקום מבטחים.

<גבי גניש: תודה רבה, אדוני היושב-ראש.

אמיר אוחנה: תודה רבה לך, אדוני.

אמיר אוחנה: מר חגי ניסן, בבקשה.

<חגי ניסן: תודה רבה לוועדה, על הזכות להתכנס פה.

<חגי ניסן: הייתי ראש מדור חרדים של פיקוד מרכז.

<חגי ניסן: היום אני איש מילואים.

<חגי ניסן: בוועדה הקודמת סיפרתי על כך שקיבלתי איום ברצח והגשתי על זה תלונה.

<חגי ניסן: זה היה ב-13 ביוני 2016.

<חגי ניסן: יש לי פה התלונה.

<חגי ניסן: ועוד תלונה ב-2015 על הטרדות.

<חגי ניסן: חשוב לי לציין שעד עכשיו לא קיבלתי אפילו פנייה אחת מהמשטרה איפה זה עומד, מה קורה.

אמיר אוחנה: איפה הגשת את התלונה?

<חגי ניסן: בדן.

<חגי ניסן: דיברנו על זה גם בוועדה הקודמת ואמרו שייצרו קשר, ועדיין לא יצרו קשר.

<חגי ניסן: אני לא פונה גם בעניין שלי, יש גם חיילים שאני עובד אתם היום והם באמת מותקפים, והם מפחדים ללכת ברחוב.

<חגי ניסן: הם מקבלים טלפונים והטרדות.

<חגי ניסן: כמו שאמרנו, בסוף זה באמת יסתיים במקום שאנחנו לא רוצים להגיע אליו, וזה הטיפול.

<חגי ניסן: אמרו שיש כתב אישום, הגשות, חקירות.

<חגי ניסן: אלי לא הגיעו עדיין.

<חגי ניסן: תודה רבה.

אמיר אוחנה: תודה.

אמיר אוחנה: בפעם הקודמת נאמר שתהיה פנייה ולא הייתה פנייה, אז נבקש שהפעם באמת תהיה פנייה.

אמיר אוחנה: לפחות שנדע איפה הדברים עומדים.

אמיר אוחנה: דיבר קודם הפרקליט אברמזון לגבי האישור שניתן לפתוח בחקירות בגין עבירות הסתה, תליית בובה, שריפת בובה, כרוזים שונים.

אמיר אוחנה: אני רוצה לשאול, האם לא מצאנו אף אחד?

אמיר אוחנה: לא מצאנו מי שתלה את הבובה, לא מצאנו מי ששרף את הבובה, לא מצאנו מי שתלה כרוזים, מי שהכין כרוזים, מי שהדפיס כרוזים?

<סנ"צ דורון בנאמו: אני אתייחס לאירוע שהיה אצלנו בל"ג בעומר בלב הבירה שרפו בובה של חייל ושרפו דגל ישראל.

<סנ"צ דורון בנאמו: חקרנו ארבעה אנשים בגין שריפת הדגלים.

<סנ"צ דורון בנאמו: מדובר בקטינים ובבגיר אחד.

<סנ"צ דורון בנאמו: לא קיבלנו אישור מהפרקליטות לגבי הסתה במקרה של מצית הבובה.

<סנ"צ דורון בנאמו: אנחנו יודעים מי זה.

<רפ"ק אבי ראש: בעניין מצית הבובה כן התקבל אישור לחקירה.

<סנ"צ דורון בנאמו: כל האנשים שהיו מסביב, שהשתתפו במדורה, לא היה אישור לחקור אותם.

אמיר אוחנה: אתה רוצה להתייחס?

<שלמה אברמזון: כמו שנאמר, האישור ביחס למי ששרף, לא לגבי מי שנוכח בסיטואציה.

<ישראל דדון: אני סטרטאפיסט חרדי, וגם מתנדב בפרויקט "צהלה" שזה פרויקט של נוער בסיכון, שעכשיו אנחנו מכניסים אותו כפרויקט גם למגזר החרדי.

<ישראל דדון: בהמשך למה שעו"ד רבינוביץ דיבר, יש בעיה, ואת זה אני מפנה למשרד החינוך, בכל המחלקות של קידום נוער בריכוזים החרדיים.

<ישראל דדון: כל פרויקט שאנחנו מנסים להכניס את הצבא, אם זה "אחרי" או כל עמותה כזאת שמקדמת את הגיוס של אותם ילדים שנזרקים, שמשוטטים ברחובות, אז במקום זה אנחנו מביאים להם אנשים שילמדו אותם, שיכניסו אותם למעגל של הצבא ושל החיים.

<ישראל דדון: הרשויות המקומיות משביתות, מייבשות את אותן מחלקות קידום נוער.

<ישראל דדון: יש לי חבר שהוא מנהל קידום נוער, שהוא סובל מהדבר הזה באופן סיסטמתי.

אמיר אוחנה: תודה.

אמיר אוחנה: בבקשה.

<אהרון גרנות: אני ראש עמותת "עושי חיל", שנותנת בית חם לחיילים חרדים שנזרקו על-ידי ההורים שלהם בגלל הגיוס.

<אהרון גרנות: אני רוצה להצביע על תופעה שלאחרונה מתחילים להגיע אלינו חיילים שלא יכולים לגור בשכונה שלהם, וההורים שלהם אומרים להם: אתם לא יכולים להמשיך לגור בבית, כי מתקיפים אותנו, כי מתקיפים את האחים שלכם, מתקיפים אותי בבית הכנסת.

<אהרון גרנות: לכן הם מגיעים אלינו.

<אהרון גרנות: אני רוצה אולי להפנות לגורמי צה"ל, חיילים כאלה, שהרבה פעמים בגלל שהם לא בנתק מוחלט מההורים שלהם לא מוכרים כחיילים בודדים.

<אהרון גרנות: מקסימום הוא מקבל הלנה בבית החייל, ושם זה לא מקום שחייל חרדי, או מישהו אחר, יכול לחיות בו באופן קבוע.

<אהרון גרנות: אז מן הדין לתת את הדעת גם על הדבר הזה ולהכיר בהם כחיילים בודדים כדי שלפחות יוכלו לקבל בית בצורה נורמלית.

אמיר אוחנה: תודה רבה.

אמיר אוחנה: 1.

אמיר אוחנה: אנחנו מחזקים את ידי החיילים החרדים.

אמיר אוחנה: ראינו פה התגייסות של מפלגות רבות מהבית הזה, שבאו לשלוח מסר חיובי לאותם חיילים.

אמיר אוחנה: חיבוק של כל עם ישראל.

אמיר אוחנה: 2.

אמיר אוחנה: לצערי, על אף המודעות הציבורית הרבה לנושא וההתגייסות של כלל הגורמים, היקף התופעה הולך וגובר.

אמיר אוחנה: ייתכן שהדבר נובע מהעובדה החיובית שיותר חרדים מתגייסים לצה"ל, אבל אנחנו לא יכולים להשלים עם כך.

אמיר אוחנה: 3.

אמיר אוחנה: התרשמנו מאוד לטובה מפעילויות כלל הגופים הרלוונטיים, צה"ל, במיוחד משטרת ישראל, פרקליטות המדינה, למיגור התופעה המסוכנת הזאת שעלולה, ולהערכתי אם היא לא תיפסק היא גם תיגמר בשפיכת דם של ממש.

אמיר אוחנה: 4.

אמיר אוחנה: אנחנו קוראים לפרקליטות ולבתי המשפט להעלות את רף הענישה בכדי להבטיח הרתעה אפקטיבית וטיפול משמעותי בתוצרים שהמשטרה מצליחה לאסוף ולהביא.

אמיר אוחנה: 5.

אמיר אוחנה: אנחנו מבקשים מצה"ל לקבל את רשימת מוסדות החינוך שמתנגדים לשילוב ילדים של חיילים חרדים במוסדות החינוך שלהם.

אמיר אוחנה: הנתונים הללו יועברו למשרד החינוך, ואני קורא לא רק לצה"ל אלא לכל מי שמכיר תופעה כזאת להעביר אותה לאותו גורם במשרד החינוך שמטפל בכך כדי שכמו שראינו שקרה בעבר, הנושא יטופל והתופעה תפחת, אם לא תיפסק.

אמיר אוחנה: לסיכום, אנחנו נמשיך לעקוב אחרי האירוע הזה, שאנחנו רואים אותו כאירוע ברמה הלאומית כאירוע בעל חשיבות רבה, כדי שייבנו גשרים בין החרדים לכל חלקי החברה, ולא שהגשרים הללו יישרפו כפי שיש מציתים שמנסים לשרוף את אותם גשרים.

אמיר אוחנה: תודה.